**דוח שנתי 2019**

**חזון החברה להגנת הטבע:**

נוף הארץ, משאבי הטבע ואיכות הסביבה בישראל נשמרים תוך הרמוניה עם צרכי הפיתוח וההתיישבות. החברה הישראלית מודעת לחשיבות משאבי הטבע של ישראל, מכבדת ומשמרת אותם ונהנית מהם, כחלק מטיפוח החוסן החברתי ואיכות החיים בישראל.

מטרות החברה להגנת הטבע:

♦ לשמור על הסביבה, על ערכי הטבע, הנוף והמורשת ההיסטורית והתרבותית של האדם בישראל ובכלל.

♦ לחנך להכרת הסביבה וידיעת הארץ, טיפוח הזיקה לנוף ולסביבה וחיזוק הקשר בין הציבור הרחב וערכי החי והצומח שבה, הטבע הדומם, יחידות הנוף השונות, שרידי העבר והיישוב לתולדותיו.

♦ לפעול בקרב רשויות השלטון להגברת מודעותם לנושאי הסביבה ולהגברת נכונותם לפעול למען קידום חקיקה שומרת סביבה, תכנון ידידותי ומאוזן לסביבה ופיתוח בר-קיימא.

♦ ליצור מודעות לשמירת הטבע וסביבה, פעילות לעיצוב עמדות הציבור ומקבלי ההחלטות בנושאי טבע וסביבה ולהגביר את המחויבות שלהם לשמירת הטבע והסביבה.

♦ לשמור על עצמאות רעיונית וארגונית על מנת שהעמותה תוכל לפעול לקידום מטרותיה המפורטות בתקנון זה באופן חופשי וללא כל תלות.

Scroll

**דרכי הפעולה שלנו:**

את החברה להגנת הטבע הקימו אוהבי טבע ו"משוגעים לדבר" אשר התנגדו לייבוש עמק החולה ב- 1953, וצפו את ההשלכות העתידיות של מפעל זה, על הטבע הייחודי של צפון הארץ.

ייבוש החולה הביא לתוצאות מצערות - פגיעה בטבע והכחדה של מינים ייחודיים, אך מתוך מאבק סביבתי זה נולדנו אנחנו, החברה להגנת הטבע, עמותה ציבורית בלתי תלויה, הפועלת שלא למטרות רווח, הארגון הסביבתי הגדול והוותיק בישראל ואחד הוותיקים בעולם.

בשנת 2018 ציינו 65 שנים להיווסדה של החברה להגנת הטבע, מאז ועד היום, אנו עוסקים בשמירת הטבע, הסביבה והנוף בארץ, חינוך, טיילות ובבניית קהילה חזקה הרואה עצמה חלק מן הטבע ומחויבת לשמירת הטבע והסביבה.

החזון שלנו - לשמור על הטבע והסביבה בישראל, באמצעות יצירת חיבור, בלתי אמצעי, בין האדם לטבע.

במסגרת השגרה הארגונית, היומיומית, שלנו:

* אנחנו פועלים למען השמירה על השטחים הפתוחים והמגוון הביולוגי.
* אנחנו מעודדים טיילות ותיירות פנים וחוץ, מתוך אמונה בכך שהמפגש על הטבע יוביל לחיזוק הזיקה לטבע והסביבה, ולאקטיביזם סביבתי.
* אנחנו מקדמים פעילות בקרב מקבלי החלטות, בכנסת ובממשלה, להגברת מודעותם לנושאי הסביבה ולהגברת נכונותם לפעול למען קידום חקיקה שומרת סביבה ותכנון המבטיח איכות חיים וסביבה.
* אנחנו מייצגים את ארגוני הסביבה בישראל במוסדות התכנון המחוזיים והארציים.
* אנחנו יוצרים ומקדמים שיתופי פעולה בין ארגוני סביבה וארגונים נוספים.
* אנחנו שומרים על עצמאות רעיונית, מקצועית וארגונית, על מנת שהעמותה תוכל לפעול לקידום מטרותיה, באופן חופשי וללא כלתלות.

אנחנו פועלים יחד עם הציבור, בכל רחבי הארץ. בערים הגדולות וביישובים הקטנים, במגזרים השונים ובמסגרות מגוונות. הכוח שלנו מצוי בתמיכה שלכם: חברי החברה להגנת הטבע; עוקבים אחרינו ברשתות החברתיות ובניוזלטר; תומכים בעשייה שלנו ע"י תרומות, חתימה על עצומות והגשת התנגדויות; משתתפים אתנו בהפגנות; פעילים ומתנדבים; מטיילים אתנו; אלפי המשתתפים בתכניות החינוך הסביבתי שלנו, והנוער המדהים שלוקח חלק בחוגי הסיור שלנו.

Scroll

**שומרים על הנחלים**

**מסכמים את שנת 2019 עם הישג משמעותי בנחל קישון. לאחר מאבק ציבורי ממושך, התכנית להקמת פארק הקישון במפרץ חיפה אושרה סופית.**

​נחל הקישון הוא מהחשובים והארוכים שבנחלי ישראל. ערכי הטבע יוצאי הדופן של מורד הקישון וחיבורו עם הים הם ייחודיים ברמה הארצית, משמשים מקור לזהות וגאווה מקומית ובעלי חשיבות אדירה לשימור: גדות נחל הקישון הרחבות, נופי הנהר המיוצגים באזור "הלגונה", וה"אפנדיקס" - חלק מהתוואי הקדום של הנחל, המייצג שריד אחרון שנותר שם לנוף ייחודי של לגונות רדודות, המוצפות לסירוגין בתהליכי הגאות והשפל הימיים. זהו גם משאר אחרון שנותר למלחות החוף הנכחדות.

הנחל סבל בעבר מזיהומים כבדים (יובליו, סעדיה וגדורה, עדיין סובלים מזיהומים אלה). מדינת ישראל, בהובלת המשרד להגנת הסביבה, רשות ניקוז קישון ורשות נחל הקישון, השקיעה ועודנה משקיעה סכומים עצומים, המגיעים למאות מיליוני שקלים, בשיקום הנחל ובהוצאה וטיפול בבוצה המזוהמת מקרקעיתו. התוכניות להקמת הפארק נתקלו בהתנגדויות של חברת נמלי ישראל ( חנ"י), שביקשה לייעד חלק מהשטח להצבת מכולות המגיעות לנמל. לאחר מאבק ציבורי ממושך נדחתה בקשת חנ"י ובספטמבר 2019 ניתן מתן תוקף לתוכנית – השלב הסופי באישור תוכניות.

אנחנו קוראים לעירית חיפה וממשלת ישראל להשקיע את המשאבים הנדרשים להקמת הפארק להנאת הציבור, לשיקום המערכות האקולוגיות שבו ולמניעת הזיהום שעוד זורם ביובליו.​

כידוע, שנים סבלה ישראל ממשבר חמור של מחסור במים, אך בשנים האחרונות מותפלות בישראל כמויות גדולות של מי ים והודות לכך, אנו יכולים לצאת ממשבר המים שאנו נתונים בו. אנו רואים במערך התפלת מי ים הוא חלון הזדמנויות לשינוי מגמת ההרס של נחלי ישראל.

לפני כשנה, אושרה בממשלה התכנית להשבת הזרימה הטבעית ב-7 נחלים בצפון הארץ, בעלות של למעלה

מ-80 מיליון ₪. זאת לאחר פעילות ממושכת שלנו מול מקבלי ההחלטות בה פרשנו חזון בר השגה עבור שיקום הנחלים שעקרונותיו הם: ניהול בר-קיימא של משאבי המים הטבעיים, שחרור מעיינות ושיקום שפיעתם, הגדרת קריטריונים להפקת מי תהום, אימוץ גישה אקו-הידרולוגית ושינוי המבנה המנהלי האחראי לניהול הנחלים.

בשנה האחרונה עקב פיזורה של הכנסת וסחרחרה הפוליטית אנחנו עדים לעיכובים בביצוע התכנית וממשיכים להפעיל לחץ על ממשלת ישראל להוציא לפועל את החלטת הממשלה מ-יוני 2018 (שכבר מתוקצבת ב- 80 מיליון ₪) להשבת מים לשמונה נחלי החוף.

מחנכים דור צעיר של 'שומרי הנחל'

מזה שנים רבות, שאנחנו פועלים, בשיתוף המשרד להגנת הסביבה ורשויות הניקוז, בפיתוח ובהובלת התכנית החינוכית "שומרי הנחל". עשרות קבוצות של תלמידים פועלות בנחלים שונים ברחבי הארץ. מטרת התכנית ליצור שייכות וזיקה בין קהילת הנחל לבין הנחל. לחבר את תושבי האזור אל משאבי הטבע והמורשת בסביבתם, ולעודד לאחריות סביבתית באמצעות שילוב בין פרויקט השיקום הפיזי של הנחל והפרויקט החינוכי.

קהילה למען הנחלים

אנחנו תומכים בפעילות ציבורית של תושבים ופעילים מקומיים למען שיקום וטיפוח נחלים ומקורות מים כדוגמת הפעילות לשיקום נחל תנינים המתקיימת כבר שנים רבות בהובלת קבוצת פעילים מקומית ובשיתוף עם פעילות חינוכית ענפה של בית ספר שדה חוף כרמל.

בשנה האחרונה בלטה במיוחד הפעילות בפארק נחל הזהב בקריית שמונה. במסגרת התכנית המשולבת לחינוך לקיימות של משרד החינוך והמשרד להגנת הסביבה, יצאו תמידי בית ספר רמב"ם קריית שמונה בהובלת הצוות של המרכז ללימודי שדה גליל מזרחי שלנו, לפעילות שטח בה הכירו לעומק את הנחל המרהיב שנמצא ב'חצר האחורית'. התלמידים למדו, חקרו ואף ביצעו פעילות ניקיון מאוד מרשימה. פעילות זאת משכה את תשומת הלב של הקהילה המקומית ואף התקיים אירוע ציבורי גדול בשיתוף עם המועצה המקומית קריית שמונה והמשרד להגנת הסביבה.

בשנה הבאה, נרחיב ונעצים את הפעילות למען העלאת המודעות הציבורית לשיקום מעיינות ונחלים ברמה הארצית והמקומית. למען גיבוש הסכמות לניהול אגני (אקו - הידרולוגי) של הנחלים. למען הפיכת רשויות ניקוז לרשויות אגניות; למען טיפול מערכתי יעיל בזיהום הנחלים חוצה הגבולות, המגיע משטחי יו"ש ומזהם את נחלי יו"ש, נחלי החוף ואת אקוויפרי ההר והחוף. השבת המשרד להגנת הסביבה לתפקידו כבעל בית בתחום שיקום הנחלים - במסגרת חוק הנחלים; תוך הותרת רשויות הניקוז כשחקן ביצועי דומיננטי וחיזוק ההיבטים הסביבתיים בפעילותם - במסגרת חוק הניקוז. נמשיך לתמוך ולפעול יחד עם הקהילה למען שיקום הנחלים.

**חינוך וטיילות**

**לפני יותר 65 שנה, הקמנו את החברה להגנת הטבע, מתוך אהבה גדולה לטבע. מאז, יום-יום, אנחנו מובילים אלפי ילדים, משפחות ומבוגרים בשבילי ארצנו, במטרה לחשוף בפניהם את הקסם של הטבע. אנחנו מאמינים ששינוי אמתי מגיע מתוך חיבור עמוק ותחושת אחריות. הטבע לא שייך לאף אחד, אנחנו חלק מהטבע. החיים בריחוק מן הטבע הפכו אותו לזר ומנותק, עבורנו. אנחנו מאמינים שההכרות עם הטבע, והמגע הבלתי אמצעי אתו, יהפוך אותנו לחברה ערכית וטובה יותר, לחברה מחוברת יותר לנופי ארצנו ושומרת על הטבע והסביבה.**

אנו עוסקים בטיילות כבר שנים רבות, עם השנים למדנו, התנסינו, התמקצענו וליווינו את תהליך ההתפתחות של הטיילות בארץ. תחום הטיילות החינוכית משתנה ומתעדכן תכופות. אנחנו משקיעים רבות בפיתוח התכנים וההדרכה שלנו, מתאימים את מערכי ההדרכה שלנו, עורכים השתלמויות למדריכים ועוד. כבר שנים רבות שאנחנו מובילים את תחום הטיילות בישראל ומהווים גורם תוכן מוביל בתחום.​

כנס ירושלים לטיילות חינוכית

השנה שמנו לעצמנו כמטרה להעלות את נושא ההדרכה בטיולים שנתיים, במסגרת משרד החינוך, לרמת '5 חמש יחידות לימוד'. ולכן פתחנו את שנת 2019 עם הכנס לטיילות חינוכית הראשון בשיראל. את הכנס הפקנו בשיתוף עם המכללה האקדמית בית ברל, רשות הטבע והגנים ושל"ח במשרד החינוך. לכנס הגיעו כ-400 משתתפים, מכל רחבי הארץ, אשר קיימו דיון מעמיק על עתידה של הטיילות החינוכית. במסגרת הכנס הוענק הפרס הטיילות החינוכית של החברה להגנת הטבע.

הכנס היווה יריית פתיחה לתהליך של עבודה מול מקבלי ההחלטות כדי לשנות את מעמדו של הטיול השנתי ולהבטיח כי גם הדורות הבאים יזכו לטייל בשבילי הארץ בצורה בטוחה, מעמיקה ומשמעותית, כחלק בלתי ניתן להפרדה מתכנית הלימודים.

אנחנו מאמינים כי בהנחייה נכונה ויצירת חוויה מעמיקה, של חיבור ומעורבות של התלמיד לאזור הטיול ולעצמו, הטיול השנתי לא יהיה רק חוויה חברתית אלא חוויה משנת חיים.

מסעות חינוכיים

יותר ויותר בתי ספר על יסודיים, מצטרפים אלינו לשינוי התפיסה בטיול השנתי. במסגרת הפעילות שלנו, יחד עם חברת הבת שלנו, 'מגלים ארץ', אנחנו מובילים מאות אלפים של תלמידי בית הספר ומוריהם במסעות החינוכיים אשר הופכים את הטיול השנתי לערכי ומשמעותי, עבור בני הנוער והצוות החינוכי.

המסע החינוכי נועד להטמיע ערכים חינוכיים, לעורר למודעות, ידע ועשייה בתחומי טבע, חברה וידיעת הארץ ולהוות נקודת מוצא לתהליך חינוכי ערכי מתמשך בבית הספר. בתהליך זה, אנו יוצרים שותפות עם הצוות החינוכי של בתי הספר ועם התלמידים בתכנון הפעילות ובהפעלתה.

הכוח החינוכי של המסעות החינוכיים שלנו ניכר ומכיח את עצמו במגזרים שונים ואוכלוסיות מגוונות. השנה הפעלנו את המסעות החינוכיים שלנו במסגרת פעילות לקידום נוער. רבים ממשתתפי התכנית חוו, לראשונה, יציאה אל הטבע, התארגנות לשהייה ממושכת מחוץ לבית, חוויה חברתית מחוץ לכותלי המסגרת, פליאה מנופים ונושאים חדשים, שיח והעמקה באופן חדש עבורם.

טיולים שנתיים

יותר בתי ספר יסודיים בחרו השנה לצאת לטיול השנתי עם החברה להגנת הטבע וחברת 'מגלים ארץ'. תכניות הטיולים השנתיים שלנו מותאמות לתכניות הליבה של משרד החינוך. אנחנו מתמחים בבניית חוויה אופטימלית עבור המשתתפים. חוויה בה התלמידים לא רק מתבוננים ומקשיבים אלא הופכים לשותפים פעילים. אנחנו מקדמים עולם הדרכה מתקדם בו המדריך לא רק מגיש את המידע לתלמידים אלא משתמש בכלים מתקדמים של הנחייה. בתכנון התהליך החינוכי אנחנו שמים דגש על יצירת מעורבות, חוויה מעמיקה של למידה וחיבור אישי של המשתתף. כארגון שמירת טבע, אנחנו שמים דגש ומודעות לנושאי שמירת הטבע והסביבה בישראל. זאת מתוך אמונה כי חוויה אישית טובה ועמוקה בטיול תוביל לאזרחות פעילה ואקטיביזם סביבתי.

בתי ספר שדה

בתחילת שנות ה-60 חלמנו חלום: להקים 'בית ספר שדה', מרכז של לימוד, חקר הטבע והדרכה.

ב- 1963 הקמנו את בית ספר שדה עין גדי, הראשון בישראל, וכיום יש לנו 12 בתי ספר שדה, הפזורים מדן ועד אילת.

בתי ספר שדה ממוקדמים באזורים שונים הקרובים לטבע ייחודי. מדריכי החברה להגנת הטבע, צעירים ובוגרים, אשר נמצאים בבתי ספר שדה, מחוברים לשטח ולמתרחש בו ומלווים את המטיילים בין שבילי הטבע והנוף שבאזור. 9 מבתי ספר שדה שלנו, מציעים גם שירותי לינה. בשנה האחרונה 250.000 מבקרים בחרו ללון בבתי ספר שדה. בניהם תלמידי בית ספר, משתתפי קייטנות, תיירים, קבוצות מאורגנות ומשפחות בודדות שבחרו לבלות את הנופש המשפחתי הכי קרוב לטבע בתוספת הדרכה מקצועית של צוות ההדרכה שלנו.

חינוך סביבתי - 'ילדים מובילים שינוי'

אנחנו מאמינים ששינוי אמתי והנעה לאקטיביזם לשמירה על הטבע, ניתן להשיג רק בתהליך חינוכי מתמשך, המעורר פליאה ואהבה. אנחנו מפעילים את התכניות שלנו לחינוך סביבתי בבתי ספר וגנים רבים בכל רחבי הארץ.

אנו פועלים על מנת ליצור זיקה ושייכות לסביבה הקרובה, פיתוח מעורבות, מחויבות ואחריות ותרומה מעשית באמצעות עשייה אקטיבית למען הסביבה בשיתוף הקהילה. התכנית תורמת לעיצוב הדור הבא של ילדים שיודעים לזהות בעיה, לנקוט עמדה, לפעול לפתרון המצב ולסחוף אחריהם פעילים נוספים.

בשנת 2019 השתתפו בפעילות החינוך הסביבתי כ- 35 אלף ילדים, המגיעים מקצוות שונות של הערים ומרקעים שונים. בתכניות שלנו לומדים הילדים על מגוון ביולוגי, טבע עירוני, קיימות ועוד. התלמידים מאמצים אתרי טבע, יוצאים לסיורים ומקימים מרחבים מזמני מגוון ביולוגי. התכניות מתקיימות במסגרת החינוך הפורמאלית והבלתי פורמאלית, בערים הגדולות - בקהילות החברה להגנת הטבע ובפריפריה.

גם השנה שמחנו על שיתוף הפעולה הפורה עם הרשויות המקומיות, המשרד להגנת הסביבה, משרד החינוך וצוותי בית הספר.

לפרטים נוספים - לחצו כאן.

השנה הפעילות שלנו במרחבי החוץ והחורש העירוני, המתקיימת בגני הילדים בהרצליה, מועמדת לקבלת פרס החינוך על תרומה ייחודית לחינוך של משרד החינוך.

זוהי השתלמות חדשה ומוצלחת במיוחד לגננות לפעילות עם ילדי הגנים במרחבי החוץ והחורש העירוני.

מטרת הפעילות, להעצים את חינוך ילדי הגנים לאורח חיים מקיים, פעילות במרחב חוץ גני (טבע עירוני) תוך הקניית ידע, מיומנויות וערכים, חיבור ושיתוף הקהילה.

במסגרת הפעילות הילדים יוצאים לשהות והכרות עם הסביבה הקרובה לגנם, אחת לשבוע, לאורך כל שנת הלימודים.

ילדי הגן מבקרים, חוקרים ולומדים בחורשה הסמוכה לגן או באתר טבע עירוני אחר. הלמידה וההתנסות בסביבה החוץ גנית מהווה חיבור ישיר ורציף ללמידה הנעשית בגן, במסגרתה הגן מאמץ אורח חיים מקיים.

על מנת לחזק קשרי קהילה מקומית ולעודד עוד גנים לצאת למרחבי החוץ, הגננות המשתתפות בפעילות, יוזמות ומובילות גם פרויקטים בתחום הקיימות: אימוץ חורשות מקומיות והטמנת פקעות ופרחי בר מקומיים, הקמת ערכות של כלים רב פעמיים להשאלה למשפחות הילדים לאירועים במטרת להפחית שימוש בכלים חד פעמיים ועוד.

הכשרת מדריכים

מזה עשרות שנים שאנו מכשירים מדריכים להכרת הארץ, לאהבת וידיעת טבע הארץ, לטיולי מערכת החינוך ולשימוש נכון בטבע ובשטח ככלי חינוכי משמעותי מאוד בעבודה עם ילדים, נוער ומבוגרים. גם בשנת 2019 קיימנו תכנית הכשרה עשירה ומעניינת עבור מאות מדריכי טיולים, מדריכי חוגי סיירות ומדריכי חינוך סביבתי. תכניות הקורסים, ההשתלמויות והסדנאות שלנו מבוססות על שילוב ייחודי בין עשרות שנות ידע ונסיון לבין היכרות מתמדת עם השטח.

הקורסים וההכשרות שלנו הם מוקד משיכה ייחודי ומרכזי גם עבור מדריכי החברה להגנת הטבע, אך גם עבור מדריכים של ארגוני סביבה וטיילות נוספים, כמו רשות הטבע והגנים, לוטם, מדריכים עצמאיים ועוד.

מדריכים שעוברים הכשרה מקצועית בקורסים וההשתלמויות של החברה להגנת הטבע, מקבלים ידע וכלים מקצועיים מאד, שממשיכים איתם לחיים, ללימודים האקדמיים, לשדה ההדרכה והחינוך ולתפקידים בעלי השפעה!

הטמעה

בחברה להגנת הטבע צוות מטמיעים ומטמיעות שמנחים תהליכים פדגוגיים בגנים ובבתי ספר בכל רחבי הארץ, בכל המגזרים. מטרת ההנחיה לתת בידי הצוותים החינוכיים כלים להובלת שינוי אישי ופדגוגי ולהטמיע קיימות באורחות החיים, בדרכי הלמידה ובפעילות החינוכית. ההטמעה משלבת בין השתלמות מוסדית לבין הנחיה פרטנית במטרה לעבד את הידע, הכלים וההתנסות היישומית ממהלך ההשתלמות לכדי תוצר פדגוגי שמבטא קיימות כאורח חיים. תפיסת ההטמעה רואה במקומיות כמרחב למידה מגוון, חווייתי וערכי, המזמן היכרות עם רבדים שונים של המקום, סוגיות מקומיות והזדמנויות להשפיע ולהוביל שינוי. צוות המטמיעים עובר הכשרה שנתית שכוללת התייחסות לסוגיות קיימות עולמיות וארציות, סוגיות שמירת טבע, כלי הנחיה וכלי עשיה אקטיביסטית.

השתלמויות מורים

מטרת החינוך הסביבתי, בכלל, והתכנית לחינוך לקיימות בפרט היא ליצור מודעות לגורמים ולפתרונות למשבר הסביבתי, הן בקרב המורים והן בקרב התלמידים, ולהוביל לשינוי התנהגות ולקידום אורח חיים מקיים בבית הספר, בבית ובקהילה רחבה יותר. ההשתלמויות מיועדות לעובדי הוראה בנושאי ידיעת הארץ השונים, קיימות ושמירת טבע .. בהיקף של 60 שעות לכל השתלמות . השנה נפתחו 15 השתלמויות בצפון במרכז ובדרום.

קורסי תו תקן

בחברה הערבית בחברה להגנת הטבע התקיימו 5 קורסי תוו תקן במטרה להקנות לחניכי הקורס ידע מקצועי בתחום החינוך ובתחומי הדעת הנוגעים לטיולים ומיומנויות להמשך לימוד עצמי, ובנוסף להקנות הדרכה, התמצאות בשטח וניהול קבוצה בטיול .

ביו-חקר

אנחנו פוגשים יותר ויותר תלמידי בתי ספר יסודיים, הבוחרים להרחיב ידיעה בנושאי טבע וביולוגיה. תלמידים אלה מגיעים לבתי ספר שדה שלנו במסגרת מסעות מדעיים שמטרתם ביצוע עבודת חקר מעמידה העומדת בשיא תהליך הלמידה במסגרת המגמה הלימודית. המסעות המדעיים שלנו מנוהלים על ידי אנשי טבע ומומחים בתחום. המסעות שמים דגש על תהליך המחקר והלמידה האישיים בסביבה מדעית תומכת בטבע. התלמידים זוכים לחוויה של "מעבדה מחוץ למעבדה". משתתפים רבים מעידים כי המסע המדעי היווה שיא בתהליך הלמידה שלהם.

קייטנות ומחנות

בחודשי הקיץ ובתקופות של חופשות אנחנו מקיימים קייטנות יום לקטנים יותר ומחנות קיץ לבני הנוער. בתי ספר שדה שלנו פותחים את שעריהם לאלפי ילדים ובני נוער המגיעים לצבור חוויות, ללמוד וליהנות ולהתחבר לטבע. בקייטנות הילדים מכירים מקרוב את עולם החי, חוקרים את הסביבה ומבלים עם חברים חדשים. את הקייטנות מדריכים הצוותים המקצועיים שלנו, צוותי ההדרכה של בתי ספר שדה. ילדים רבים בוחרים לחזור לקייטנות שלנו, שנה אחרי שנה. גם השנה הקייטנות והמחנות שלנו אירחו עשרות אלפי ילדים ונוער.

ארץ אהבתי - טיולי מבוגרים

לטייל עם החברה להגנת הטבע זה לכל החיים. במסגרת "ארץ אהבתי" אנחנו מפעילים סדרות טיולי איכות למבוגרים עם מיטב המדריכים. השנה השתתפו בתכניות ארץ אהבתי כ-42.000 מטיילים.

למידע והרשמה לתכניות 'ארץ אהבתי' - לחצו כאן

טיולי ירוק

במסגרת טיולי הפנאי שלנו אנחנו מפעילים מערך של טיולי איכות. מדי סוף שבוע יוצאים מאות של ישראלים אל הטבע, בהדרכת מיטב המדריכים.

השנה שמחנו גם על כך שיותר חברות וארגונים בחרו לצאת אתנו לפעילות חוויה וגיבוש על שבילי ישראל. במסגרת פעילות זאת, נהנים העובדים מזמן של איכות וחיבור לטבע, לעצמם ולצוות אתו הם עובדים. יותר ויותר חברות בוחרות לצאת אתנו לפעילויות רווחה ובכך לתמוך בשמירה על הטבע בישראל.

גם בשנה הבאה נמשיך לפעול למען החינוך לטיילות, אהבת הארץ והשמירה על הטבע והסביבה בישראל. אנחנו מזמינים אתכם להמשיך לטייל איתנו, להצטרף לפעילות שלנו, לספר לקרובים לכם ולהזמין גם אותם להצטרף.

ל'ירוק' המדריך שלנו לטבע - לחצו כאן

החברה הערבית בחברה להגנת הטבע

הפעילות שלנו בחברה הערבית התחילה לפני כ-30 שנה, והיא כוללת את כלל דוברי הערבית בארץ מהצפון ועד הדרום.

במסגרת הפעילות אנו פועלים יחד עם : בתי ספר, גנים, רשויות מקומיות, מחלקות נוער, וקהלים שונים באוכלוסייה הבוגרת. במטרה לחנך לאהבה ולהכרות עם הטבע, הכרות עם מורשת האדם בישוב, בסביבה הקרובה ובארצנו, ולהגן על ערכי הטבע והשטחים הפתוחים.

אנחנו מאמינים ביצירת מסגרות חינוכיות מתמשכות הפועלות בשיתוף עם מערכת החינוך המקומית והקהילה למען איכות החיים, הסביבה והחברה בהווה ובדורות הבאים. פועלים לפיתוח מנהיגות צעירה שתטמיע את חשיבות תחומי שמירת הטבע, הסביבה והחברה. אנחנו מקדמים חינוך לקיימות בכלל, ובחברה הערבית בפרט.

תחומי הפעילות בחברה הערבית:

טיילות קבוצות קהילתיות

ישנם כ 8 קבוצות (כל קבוצה 40 משתתף) למטילים מבוגרים חובבי ומטיבי לכת , טיולים אלו מתקיימים פעם לחודש לפי תכנית מותאמת לכל קבוצה וצרכיה, ע"י מדריכי החברה להגנת הטבע, שצברו ניסיון רב בהדרכה והינם בעלי ידע נרחב על אתרי הטבע בארץ, הצומח והחי וכמובן על ההיבטים הגיאוגרפיים וההיסטוריים של אתר הטיול המבוקר .

חינוך סביבתי

תכנית החינוך הסביבתי "ילדים מובילים שינוי" פועלת בכיתות בתי הספר היסודי מצפון עד דרום, ב-800 כיתות. מטרת התכנית היא לקדם את נושאי הקיימות והשמירה על הטבע והסביבה והכרת מרכיבי הסביבה ובתי הגידול במרחב הקרוב בקרב הדור הצעיר, להטמיע ערכים חברתיים, סביבתיים והובלת שינוי סביבתי בקהילה.

חוגי סיור

כבר למעלה מ- 30 שנה שחוגי הסיירות של החברה להגנת הטבע לומדים ומלמדים להכיר את הארץ דרך הרגליים - מטיילים, מנווטים וישנים תחת כיפת השמיים. חוג הסיירות שלנו מפתח עצמאות, אחריות, מנהיגות סביבתית, יכולת התמודדות עם קשיים, ידיעת הארץ ואהבת טיולים. חניכי החוג לומדים מיומנויות שטח, כמו: ניווט ושימוש באמצעים מן הטבע. הפעילות מתקיימת בכל הארץ ובה משתתפים כ- 80 חוגים של תלמידי כיתות ז'.

אירועים קהילתיים

ב- 2019 קיימנו את אירועי שבוע הטבע העירוני בארבע ישובים (בית ג'ן\יאנוח\ביר אלמכסור\גסר אלזרקא). האירועים התקיימו בסופ"ש עם מאות משתתפים שעברו בין תחנות מידע והדרכה חווייתיות ושמעו על המגוון הביולוגי העשיר שיש גם בעיר, ועל הסכנות המרחפות על חלק מאתרי הטבע.

אירוע נחלים: השנה התקיים לראשונה אירוע נחלים בחברה הערבית – בנחל ציפורי, במטרה לקריאה ארצית לממשלה לקחת אחריות על הנחלים לשמירתם ושיקומם, וברמה המקומית שת"פ עם רשויות ניקוז להקמת קבוצת נאמני נחל. באירוע היו מאות משתתפים מכל הגילאים . אירוע נחלים יתקיים מדי שנה בעוד ישובים .

מסעות חינוכיים

כ- 1630 חניכים מכיתות ט', מ-13 יישובים, השתתפו השנה במסעות החינוכיים במטרה להטמיע את השמירה על ערכי הטבע בחינוך למנהיגות ואזרחות משמעותית. המסע החינוכי הינו טיול רב יומי, בדגש חברתי- סביבתי, לחיזוק תחושת השייכות והגאווה הישראלית. ייחודו של המסע החינוכי בכך שהינו תהליך מתמשך ולא מפגש חד פעמי עם מדריך/ עם חוויה/ עם שטח. ייחודו ניכרת גם באופי וגישת ההדרכה במסע, אשר נובעת מתוך 'הנחיה' של שיח ודיון, מתוך מוטיבציה לתת מקום דומיננטי לתלמידים ולמורים לחוות תהליך משמעותי ופחות למדריך הטיול.

טיילות חינוכית

ב-2019 קיימנו כ-600 ימי הדרכה בחברה הערבית כשירות הניתן לבתי הספר. התלמידים נהנו מהדרכה מקצועית עם מיטב מדריכי הטיולים, במסלולי הטיול השונים, יחד עם פעילות חווייתית ולמידת חקר.

טיולי דת, זהות וסביבה

הפרויקט התחיל לפני שנתיים, ומטרתו היא העלאת המודעות לנושא טבע, זהות ודת דרוזית. התוכנית כוללת סיורים לכלל כיתות ט' ו-י"ב במגזר הדרוזי ב- 16 הכפרים. הפרויקט מתקיים במתכונת של סיורים, על ציר תחנות הקשורות לדת הדרוזית, והרצאה בקבר הנביא יתרו - עליו השלום - לכיתות י"ב. לכיתות ט' זה כולל הדרכת דרך בנקודות עניין לעדה, וסדנאות זהות דרוזית בקבר הנביא יתרו- עליו השלום .ההדרכה משלבת מדריכי טיולים מקצועיים, ואנשי דת שקיבלו הכשרה לסדנאות והרצאות מהסוג הזה. בתכנית משתתפים כ- 3000 תלמידים, מדי שנה.

סביבה שווה

התכנית "סביבה שווה" פועלת בשלושה ישובים בצפון -ראמה, דיר אל אסד, כפר כנא. התכנית פונה למגוון קהלי יעד בישוב, נשים, אנשי דת, אנשי עסקים, בני נוער, בתי ספר, מורים, עובדי מועצה בישוב. זוהי תכנית הכשרה קהילתית הפועלת במטרה להעשיר והרחיב את הידע הציבורי בתחומי סביבה שונים, בדגש נושאי פסולת על כול מרכיביה.ההכשרות מעניקות ידע וכלים. במהלכן מתקיימים סיורים, סדנאות של אקטיביזם סביבתי, התנסות, סקרים ועוד. בסוף תכנית ההכשרה המשתתפים מבעים פרויקט סביבתי עצמאי.

חוג מעורבות חברתית

חוגי הנוער משלבים בתוכם נוער עם זיקה חזקה לטבע, ולרצון לתרום לישוב. במסגרת הפעילות מתקיימים חוגי נוער ומעורבות חברתית שונים, שמטרתם לעסוק בנושאים סביבתיים, חברתיים ותרבותיים שונים. הם גילוי אחריות ומחויבות

אישית וקולקטיבית כלפי הסביבה ואהבת הארץ. החוג מתקיים פעם בשבוע, והוא כולל פעילויות מגוונות כמו: מנהיגות, סיורים בכפר, בישולי שדה, טיולים, ניקיון, עבודה במיזמים שונים ועוד...

ב-2019 קיימנו 8 חוגי נוער בכפרים שונים, בשיתוף פעולה של בתי הספר התיכונים.

שומרי הנחל

פרויקט בשיתוף פעולה עם רשות ניקוז כנרת ורשות ניקוז גליל מערבי והמשרד להגנת הסביבה, המתקיים בארבעה בתי ספר בעין אל-אסד, מע'אר ועכו'. במסגרת התוכנית מאמצים התלמידים בשכבות ד'-ה' נחל בסביבה הקרובה. התלמידים לומדים את נושא משבר המים, זכות הטבע למים, בתי גידול לחים, מכירים לעומק את הנחל, ומבצעים פעילות אקטיבית בתחום: ניקיון, העלאת מודעות, סימון שביל ועוד.

**שומרים על הסביבה הימית**

**פרויקט הסביבה הימית של החברה להגנת הטבע – "החצי הכחול", פועל במספר זירות כדי לקדם את ההגנה על השטח הימי של ישראל, ששווה בגודלו לשטחה היבשתי (חצי כחול, אמרנו, לא?...).**

**הפרויקט פועל באמצעות סדנאות לגורמי תכנון וקובעי מדיניות, פעילות לובי, הסברה, פעילות משפטית ופעילות שטח באמצעות אפליקציית Sea watch. מוזמנים לצלול לחצי הכחול כאן**

שמורות טבע ימיות

במהלך 2019 נעשתה התקדמות משמעותית בשמירה על הים התיכון בהיבט של שמורות טבע ימיות: בספטמבר 2019 חתם שר האוצר משה כחלון על ההכרזה של שמורת הים ראש הנקרה אכזיב. כ-100,000 דונם היא מתחילה מהגבול בין ישראל ללבנון בצפון ועד לגבול הדרומי של גן לאומי אכזיב בדרום, ומשתרעת מהחוף במזרח ועד 15 ק"מ לתוך הים במערב. תכלית השמורה לשמור על אוכלוסיות החי והצומח שחיות בה ובעיקר לשמר את קניון אכזיב - שטח ייחודי המאגד בתוכו שילוב נדיר של מגוון מבנים מורפולוגיים וקשת של בתי גידול ימיים. החברה להגנת הטבע לקחה חלק משמעותי במאבק על אישור השמורה במסגרת דיוני ההתנגדויות בוועדה המחוזית, ומניעת דיג בשמורה במסגרת הצטרפותנו כצד לעתירה של דייגי חכות שביקשו לדוג בשמורה – ונדחו.

בספטמבר גם אושרה התוכנית לשמורה ימית בראש כרמל, בוועדה המחוזית בחיפה, במסגרת הליך ערר והתנגדויות, בו החברה להגנת הטבע סייעה להתמודד עם טענות הדייגים ולהדגיש את חשיבות ההגנה על השטח כשמורה ללא דיג. התוכנית חלה על שטח של כ-50 אלף דונם בראש הכרמל, שהינו המשכו התת ימי של מבנה הכרמל החודר לתוך הים מערבית לעיר חיפה. מוזמנים להצטרף אל דרור קרן בצלילה אל הכרמל הכחול. בנוסף, מקודמת תוכנית לשמורת ים אבטח מול חולות ניצנים.

בתחום המים הכלכליים, אימץ מנהל התכנון את ההצעה שגיבשו החברה להגנת הטבע ואוניברסיטת חיפה, והמליץ בסוף דצמבר לקדם שמורת טבע ראשונה בים העמוק – באתר הפרעת פלמחים המתאפיין בגני אלמוגי עומק ונביעות מתאן ייחודיות. מכיוון שהתשתית החוקית במים הכלכליים עדיין אינה מוסדרת, החלה"ט תפעל בדרכים שונות כדי לקדם את שמורת הטבע בים העמוק.

מסמך המדיניות למרחב הים התיכון

הועדה לשמירה על הסביבה החופית אימצה בחודש דצמבר מסמך מדיניות למרחב הימי, אשר היינו מעורבים רבות בהכנתו. הוועדה קבעה כי 8.6% משטח המים הריבוניים יהיה שמורות טבע ללא דיג, ושטחים נוספים יהיו בדרגת הגנה נמוכה יותר. אנו פועלים כדי להעלות את רמת ההגנה על השטחים הימיים, עד להיקף של 20% שמורות טבע ימיות ללא דיג וללא שימושים פוגעניים.

עוד קבעה הוועדה כי הוועדה שתתכנן את השימושים בים תהיה וועדה שהיא חלק ממנגנון התכנון המאוזן והמבוקר, ולא וועדה דורסנית כפי שתוכנן בהצעה המקורית של מנהל התכנון. גם כאן פעלנו רבות כדי לקדם תכנון מאוזן למים הריבוניים, וייצוג לארגוני הסביבה ולציבור בגורמי הניהול והתכנון.

המים הכלכליים - חוק אזורים ימיים וקידוחי גז

משרד האנרגיה הקצה לאחרונה זיכיון לחיפוש גז ב"בלוק D" אשר בשטחו כלול השטח הרגיש של "הפרעת פלמחים" ובו גני אלמוגי עומק ונביעות מתאן, כמו גם אזור רבייה של טונה כחולת סנפיר.

אנו פועלים מול משרד האנרגיה כדי לוודא שאזור הטבע הרגיש ישאר מחוץ לטווח החיפושים והקידוחים, לרבות סקרים סיסמיים אשר יש להם פוטנציאל לפגיעה בטבע הימי הרגיש.

במסגרת חוק האזורים הימיים, האמור להסדיר את חוקי המדינה במים הכלכליים של הים התיכון, ובייחוד בנושא קידוחי גז ונפט, הנוסח המוצע של החוק לא מקנה מעמד הולם למשרד להגנת הסביבה, ומשאיר את כל תהליך קבלת ההחלטות באחריות גורם אחד - משרד האנרגיה, שהאינטרס הברור שלו הוא פיתוח. זהו מצב לא מאוזן ומסוכן.

הים התיכון הוא המקור החשוב ביותר למי שתייה עבור הציבור הישראלי, מקור מזון (דגים), יצור חמצן ומיתון שינויי אקלים. בנוסף, בים התיכון חיים דולפינים, צבי ים, דגי טונה נדירים, ומאות מיני דגים נוספים.

לצערנו, תקלות ואסונות במהלך קידוחי גז ונפט הם לא אפשרות קלושה, אלא עניין ודאי, שכבר קורה.

זה קרה בשנת 2010 בארצות הברית, במפרץ מקסיקו, באסון בקנה מידה אדיר. דליפות ותקלות קטנות מתרחשות כל הזמן גם בים התיכון - אנחנו פשוט לא שומעים על זה כי אין מי ששומר עלינו שם.

חובת השר להגנת הסביבה ללוות את תהליכי התכנון והביצוע בהיבטים סביבתיים ולייצג אותנו ואת הטבע אל מול האינטרס הצר של חברות האנרגיה. חוק האזורים הימיים תקוע כרגע בגלל המצב הפוליטי, וכשתתחדש עבודת וועדות הכנסת, בכוונתנו להמשיך לדרוש מוועדת הכלכלה לתקן את חוק האזורים הימיים:​

א. הקמת וועדה מעין - תכנונית (ולי"ם למים הכלכליים, בהשתתפות נציג ארגוני הסביבה) שתשמור על האיזון בקבלת ההחלטות בין פיתוח לשימור, תוך שקיפות ציבורית.

ב. הפרדה אפקטיבית בין תהליך הרישוי של מתקני קידוח גז ונפט, שיבוצע ע"י משרד האנרגיה, לבקרה הסביבתית שתבוצע ע"י משרד הגנת הסביבה: מעמד שווה זכויות ועצמאי למשרד להגנת הסביבה בעת קבלת החלטה על אישור קידוחי אנרגיה במים הכלכליים, עם זכות וטו במקרה של סיכון חמור לסביבה.

ג. עמידה על שקיפות ומתן זכות התנגדות לציבור בעת תהליך אישור הקידוחים.

ד. הגדרת שמורות ימיות בחוק אזורים ימיים, להגנה על שטחי טבע הראויים לשימור קפדני.

רפורמת הדיג

בינואר 2017 נכסה לתוקף הרפורמה הכוללת בתחום הדיג. חלק מהתקנות התקיימו בגרסה מרוככת למשך שלוש שנים, כדי לאפשר לדייגים זמן להסתגלות. בינואר 2020 נכנסות לתוקף מלוא התקנות להלן עיקר הישגי הרפורמה אשר את השפעתם חווינו גם במהלך השנים האחרונות:

הפסקת שיטות הדיג ההרסניות:

הפסקת דיג המכמורת בחלק מהאזורים הרגישים - בהיקף של שליש מהים התיכון הישראלי בעזרת איגום כ-20 מיליון ₪ ממשרדי האוצר, המשרד להגנת הסביבה ורשות הטבע והגנים. כספים אילו שימשו לפיצוי דייגי המכמורת מצפון ישראל (נמל הקישון) ויסגרו את השליש הצפוני של הים התיכון לדיג מכמורת, כמו גם הרחקת המכמורת מהמים הרדודים ומהאזורים הסלעיים בכל רחבי ישראל..

כחלק מהמאמץ להשלמת הרפורמה בדיג מחד וקידום השמורות הימיות מאידך פרסמנו מסמך המציג בהרחבה את הנזק הסביבתי והכלכלי של המכמורתנים. לקריאת המסמך לחצו כאן.

לאחרונה, במסגרת אימוץ תכנית המרחב הימי בולחו"ף, הוחלט בעקבות פעילותנו כי כמדיניות, יצומצם דיג המכמורת על להפסקתו והשבתתו המלאה בישראל.

אנו נמשיך בשנים הקרובות לקדם את מימוש החלטה זו, עד להשבתת כל צי המכמורת, וביטול שיטת דיג הרסנית זו בישראל.

הפסקת דיג בצלילת מיכלים.

הפסקת דיג בעונת הרבייה והגיוס, למעט חכות מהחוף. קביעת מכסת שלל יומית לדייגים ספורטיביים.

הגדלת אורך המינימום המותר לדיג של מיני דקר (לוקוס).

הגנה על מינים בסכנת הכחדה

בדצמבר 2019 חתם השר להגנת הסביבה, זאב אלקין, על תוספת לרשימת המינים המוגנים, לאחר עשור שבו לא עודכנה הרשימה. לרשימה הכוללת מאות של צמחים ובעלי חיים, נכנסו לראשונה מינים של דגי מים מתוקים. המינים החדשים שהוכנסו לרשימה אינם חיות הניצודות באופן אקטיבי ובשל כך אינן נמצאות תחת איום ממשי. לעומת זאת, שני מינים שניצודים באופן אקטיבי, דקר הסלעים וטונה כחולת סנפיר, לא נכנסו לרשימת המינים המוגנים.

לפני כשנה חתם השר אלקין על הכנסת דקר הסלעים (לוקוס) וטונה כחולת סנפיר לרשימת הדגים המוגנים, אך בסופו של דבר, בעקבות לחץ הדייגים, החליט לא לכלול אותם ברשימת המינים שיזכו להגנה מפני דייג. מבחינתנו עוד לא נאמרה המילה האחרונה, ואנחנו נמשיך לפעול למען ההגנה על הדקר והטונה הכחולה באמצעים משפטיים.

ניטור ומענה למפגעים ימיים – בעזרת הציבור:

השנה, למוקד הדיווחים על מפגעים בים התיכון בזמן אמת- אפליקציית Sea Watch נולדה אחות קטנה לדיווח על מפגעים בים האדום. – מוזמנים להוריד את האפליקציה ולהצטרף לקהילת שומרי הים. כשבוע לאחר השקת האפליקציה בים האדום התבשרנו על הוצאת מפגע במים סמוך למזח הצפוני של קצא״א. אזרח שצלל באזור נתקל בחלון זכוכית גדול אשר ככל הנראה הופל בכוונה ע״י אנשים שטיפסו על המזח. החלון נפל ושכב על אלמוגים צעירים ורכים. הדיווח עבר ישירות לטיפול רשות הטבע והגנים וסולק מהמים ביום למחרת ע״י פקח הרשות עומרי עומסי.

מאז השקת האפליקציה הוסרו כ15 רשתות רפאים בעקבות דיווחי ציבור באפליקציה, ובשיתוף רשות הטבע והגנים שפעלה להסיר את הרשתות בתגובה לדיווח.

שדרוג האכיפה – באמצע שנת 2018 עברה אכיפת הדיג לאחריות רשות הטבע והגנים, במסגרת 4 צוותי ים ייעודיים לנושא. מהלך זה יביא לביטוי ממשי את התקנות שנחתמו בכנסת. סמכות התביעה נשארה במשרד החקלאות. עד כה בוצעו מאות (!) אירועי אכיפה, ונפתחו מאות תיקים / קנסות על עברייני דיג.

במסגרת השת"פ בין sea watch לרט"ג, בוצעו עשרות מקרי אכיפה מוצלחים על עברייני דיג בעקבות דיווחי ציבור באפליקציה, במסגרת השת"פ עם היחידה הימית ברט"ג.

האפליקציה פועלת בשיתוף פעולה עם גורמי הטיפול והאכיפה בים התיכון. כל הדיווחים מועברים באופן מידי לגורמי האכיפה, על ידי SMS ומייל הכולל בתוכו את כל פרטי האירוע.

​הקהילה הימית ראש כרמל

במהלך השנתיים האחרונות חברנו, החברה להגנת הטבע ורשות הטבע והגנים, אל אוהבי ושומרי הים החיפאים להקמת קהילה ימית מקומית, כוח אזרחי-מקומי אשר יפעל להעלאת המודעות הציבורית לשמורה הימית בשקמונה ויסייע בהפיכתה של שקמונה לשמורה ימית משגשגת. הצטרפו ליוזמה למעלה מ-100 פעילים, רובם חיפאים. את פעילות הקהילה מרכז הקהילה החיפאית של החברה להגנת הטבע והיא מהווה חלק מ"קואליציית אנשי הים התיכון".

המשתתפים לקחו חלק בתכנית הכשרה מרתקת בהנחיית אנשי המקצוע המובילים בתחום המחקר ושימור הטבע הימי בארץ העבירו לפעילי הקהילה ידע בנושאי אקולוגיה ימית, ארכאולוגיה, דייג ואכיפה, פסולת ימית, שמורות ימיות ומדע אזרחי, ולצידם נערכו סיורים להכרת הטבע בשמורה, ביקור במרכז להצלת צבי ים ועוד.

הקהילה פועלת השטח ומבצעת פעילות לשמירת טבע כגון: העתקת חבצלות חוף מוגנות מעבודות טיילת יוברט המפרי לשטח הגן הלאומי, ניטור אצות בחוף הסלעי בשמורה בשיתוף עם המכון לחיא”ל וקידום פעולות חינוך והסברה.

אנחנו רואים בהכרזה, אכיפה וניהול של שמורות טבע ימיות את הפתרון המיטבי לשמירת הטבע בים! כיום רק שמורת ראש הנקרה מוגנת בצורה אפקטיבית. על מנת להגן על הטבע הימי, נמשיך ללחוץ ולפעול למען הכרזה של שמורות גדולות שיאפשרו הגנה על מערכות אקולוגיות שלמות וכן על בעלי חיים ימיים גדולים שטווח המחיה שלהם רחב.

שומרים על החופים!

ההצלחה המרכזית של השנה החולפת בשמירה על החופים היא ההחלטה של הוועדה המחוזית לתכנון ובניה במחוז צפון לבטל לחלוטין את התכנית להקמת כפר נופש בחוף בצת. את המאבק נגד התוכנית הפוגענית, שקודמה לראשונה בשנות ה-80, הובלנו ביחד עם תושבי האזור וארגוני סביבה נוספים, במשך כשלושה עשורים.

חוף בצת החולי מהווה אתר הטלה מיני בודדים עבור צב הים החום וצב הים הירוק, שמצויים בסכנת הכחדה חמורה. מאמצים רבים נעשים בעשורים האחרונים על מנת להגן על חופי ההטלה. חוף בצת מהווה אי של שטח פתוח ובעל ערכיות אקולוגית גבוהה, משום שהפיתוח פסח עליו עד עתה, ויש לשמור עליו ככזה. בנוסף, פיתוח מוקד מלונאות עירוני במקום זה אינו מתמצה רק בפגיעה בערכי טבע ונוף אלא הוא יהווה בנוסף פגיעה בזכותם של עשרות אלפי אנשים, תושבי האזור ואזרחי ישראל לחוף פתוח, טבעי ושווה לכל נפש. חופי ישראל כה הצטמצמו עד כי הפכו למצרך נדיר. יש לשמור על החופים בישראל פתוחים לציבור ונקיים ככל הניתן מפיתוח.

שומרים על החופים יחד איתכם!

אנחנו שמחים לפגוש אתכם, בכל פעם מחדש, בשטח ולהכיר יחד את בתי הגידול היחודיים של החופים. השנה בית ספר שדה שקמים שלנו קיים מספר אירועי שמירת טבע חשובים להעלאת המודעות בקרב הקהל הרחב:בצעדת החולות המסורתית בחולות ניצנים באשדוד צעדו כ-5,000 איש(!), בה שמעו על חשיבות בית הגידול החולי ושימורו; התקיים אירוע גדול למען שימור חולות יבנה ואירוע לשמירת גבעות נס ציונה לשימור רכסי הכורכר והצומח הייחודי שלהן;

בפארק נחל חדרה, קיימה קהילת חדרה והסביבה אירוע שהוקדש לשמירה על הים והעלאת מודעות לכרישים בשפך נחל חדרה. תחנות הדרכה שעסקו בין היתר בנזקי פסולת פלסטיק וחד פעמית, ואף שידור לייב מרחפן שצילם את הכרישים בים הסמוך; כ-400 תלמידים מזכרון יעקב השתתפו ביום נקיון בחוף מעיין צבי ועברו הדרכה שכללו התנסות והסבר על הפלסטיק שמזהם את הים ובעלי החיים.

**האתגר הגדול העומד לפנינו בשמירה על החופים הטבעיים של ישראל הוא ביטול התכנית להקמת 6 מרינות, אותה מגבש מינהל התכנון בימים אלו. מדובר בתכנית מתאר ארצית להקמת 6 מרינות חדשות, המאיימת לחסל את החופים הפתוחים בנהריה, חיפה, חדרה, נתניה תל אביב ובת-ים. במדינה קטנה וצפופה כמו שלנו, שבה שטחי החוף מצומצמים ממילא, אסור להמשיך ולחסל את החופים הפתוחים המשמשים את הציבור הרחב, ולסגור אותם על ידי הקמת מרינות חדשות.מזמינים אתכם לצפות בסרטון קצר ומעולה בו מסבירה טלי קדמי, רכזת הפעילות הציבורית שלנו, למה התכנית הזאת כל כך מסוכנת ולא נחוצה – לצפייה לחצו**

**מסמנים את השבילים**

הועדה לשבילי ישראל לצד החברה להגנת הטבע פועלת ללא לאות למען סימון שבילי טיולים בטוחים, מעניינים ושומרים על הטבע.

בישראל כ- 10.000 ק"מ של שבילי טיול מסומנים ובניהם שביל ישראל - שביל הטיול הארוך ביותר שאורכו כ- 1000 ק"מ, והוא חוצה את ישראל לאורכה בתוואי המאפשר טיול מרהיב, בטוח, מהנה, ובתוואי המאפשר הליכה חופשית בכל ימות השנה וללא מעבר בשטחי אש או בשטחים שאינם דורשים ליווי ואבטחה.

בטח גם אתם, כמונו, מכורים לטיולים בארץ. ישראל היא מדינה נפלאה לטיולים. המיקום הייחודי שלה, כגשר בין יבשות, מאפשר לנו ליהנות מכל העולמות במרחק ממש קצר. בנסיעה קצרה אנחנו יכולים להגיע ללב המדבר או להתמכר לירוק העד של הכרמל, להקשיב לפכפוך המים של מקורות הירדן, לגעת בשלג בחרמון ולטבול בים האדום. ללא ספק ישראל יפהפייה והטבע הישראלי מצליח לרגש גם את האדישים שבניינו. מה שעוד די מדהים, בישראל, שהטיול עצמו, בטבע, מונגש וברור למטייל. סימון השביל אותו אנחנו מכירים היטב ונראה לנו כאילו היה שם מאז ומתמיד, אותו הסימן הפשוט המלווה אותנו לאורך הדרך, סימן שהילדים אוהבים לחפש בדרך. שלושה פסי צבע, שניים לבנים ואחד צבעוני.

רבים מאתנו מטיילים, לא מעט, בשבילי ארצנו. נעזרים במסלולים המסומנים, עוקבים אחרי הצבעים, בודקים בתיאורי המסלול או במפת סימון שבילים בעקבות איזה צבע עלינו להמשיך בפיצול השבילים. המסלול מראה לנו את הדרך ושומר עלינו שנישאר בנתיב הבטוח להליכה. מי שמטייל עם הילדים בוודאי מכיר את התהיות שלהם לגבי מי סימן את הסימון. לפעמים השאלה הזאת נשארת פתוחה.

גם השנה המשכנו לעדכן ושדרג את מסלולי הטיולים ומפות הטיולים. השנה נוסף גם קטע חדש של שביל ישראל במדבר יהודה שכולל את ים המלח ומצדה.

מוזמנים להכיר מקרוב את המפות החדשות שלנו! כרמל, מישור חוף דרומי, מכתשים, הנגב התיכון, הערבה התיכונה ומזרח הנגב, מכתש רמון.

אז מי הם אלה שאחראיים על סימון השבילים המצוין שלנו? קצת היסטוריה:

שביל הטיול הראשון בישראל סומן ב-1947, במדבר יהודה. בתחילת שנות ה-60 הוקמה ה'וועדה לשבילי ישראל לצד החברה להגנת הטבע'. הסימון המקובל שנבחר לסמן את שבילי הטיול בארץ הוא 'מלבן סימון' המורכב משלושה פסים מקבילים. מאז ועד היום עובדי הוועדה אחראים על סימון ותחזוקה של שבילים המופיעים ב-20 מפות טיולים וסימון שבילים, ומידע עדכני על השבילים מתפרסמים בשינויים בשטח ושבילים חדשים. הועדה לסימון שבילים הוקמה ביוזמת החברה להגנת הטבע. זוהי ועדה ציבורית המאגדת נציגים של גופים רבים ומטרתה לתכנן, לבצע, לסמן ולתחזק אלפי קילומטרים של שבילי טיול ברחבי הארץ. הוועדה משקיעה מאמץ רב באחזקה, בסימון ובחידוש של עשרות אלפי קילומטרים של שבילים ודרכים מסומנות.

עד שנת 2000 היה סימון השבילים מתבצע על בסיס מתנדבים, אך מאז הפך צוות סימון השבילים למקצועי יותר ואנשיו מתחייבים לעבוד לפחות שנה בתפקיד. המסמנים והמסמנות נדרשים להיות אנשים חברותיים שאוהבים לטייל, לא מפחדים מעבודה פיזית מאומצת ולא חוששים מאחריות. דרישות התפקיד יכולות להישמע די בסיסיות אבל בפועל מדובר בתפקיד מאוד לא פשוט עם אחריות מאוד כבדה. צוותי הסימון יוצאים למשימות סימון הנמשכות שבוע, בשטח. הצוות נדרש לשהות יחד, מיום א' ועד ה', ללא פרידה כלל. מכאן ניתן להבין שמסמני השבילים לא מגיעים הרבה הביתה. נדרשת מידת ריכוז מאוד גבוהה. על המסמנים לסמן את הדרך הטובה והבטיחותית ביותר תוך התחשבות בתוואי ובשמירה על הטבע. עליהם להקפיד על סימונים במרחק נכון אחד מן השני כדי ליצור רצף ברור של סימון שביל עבור המטיילים.

כל שביל במדינת ישראל, ויש בערך עשרת אלפים קילומטר מהם, מסומן מחדש מדי שלוש או ארבע שנים. מושם דגש מיוחד בבדיקת הבטיחות בתוואי הקיים ובמידת הצורך מתבצעים בו תיקונים ועדכונים. מלבד זאת מסמנים כמובן גם שבילים חדשים, כשלאחרונה הדגש הוא על שבילים ארוכים ושבילי אופניים.

שביל ישראל:

שביל ישראל הוא ללא ספק הכוכב של השבילים המסומנים. זהו נתיב הליכה רצוף מ"דן ועד אילת" והוא חוצה מגוון נופים, עובר ליד אתרים קדושים לדתות הגדולות וליד יישובים יהודיים, מוסלמים, נוצריים, דרוזים ואחרים. שביל ישראל משמש כעמוד שדרה לאלפי ק"מ של שבילים, שסומנו זה מכבר, ומחברם למערכת אחת - תוך הקפדה על שמירת הטבע ואופי האזור.

השם וסימון "שביל ישראל" הם סימנים רשומים של החברה להגנת הטבע.

השביל מתחיל בבית אוסישקין שבקיבוץ דן ומסתיים בבית ספר שדה אילת של החברה להגנת הטבע. השביל עובר בהרים, יערות, ערים, כפרים, יישובים, נחלים, מעיינות, לצד כבישים ובשמורות טבע, לאורך אתרים היסטוריים ותופעות טבע ייחודיות. השביל מגלם ערכי טבע ונוף, מורשת, מסורת ודת, רב תרבותיות ומפגש מרהיב ומרתק של החברה הישראלית. לאורכו של השביל צועדת ההוויה הישראלית על רגליה: תלמידי בתי-ספר, בני תנועות הנוער, חיילים, תיירים, משפחות וכל אוהבי הארץ והטבע. השביל מסומן בשטח בצבעים לבן, כחול וכתום, במדורג.

בשנת 2015, במלאות עשרים שנה ל'שביל ישראל' ולרגל עשור לפעילות גוגל בישראל יצאו שני הארגונים במיזם משותף - תיעוד השביל בעזרת מצלמות והעלאתו למפות גוגל. צילום השביל הינו הארוך ביותר שנעשה אי-פעם, והצילום הראשון בעולם של שביל מטיילים החוצה מדינה שלמה. חווית השביל זמינה לצפייה באמצעות Google Street View מכל מקום בארץ ובעולם.

​

שביל ישראל הפך לציר עליו נפגשות יוזמות מבורכות המאפיינות את התרבות הישראלית. אחת היוזמות שהפכה למוסד היא "מלאכי השביל". "מלאכי השביל" הם תושבים, המתגוררים בדרך כלל סמוך לתוואי השביל ופועלים בהתנדבות. הם מסייעים בחילוץ, בהטמנת מים באזורים בעייתיים, מארחים על כוס קפה, מסייעים בהעברת ציוד ואף מציעים מיטה חמה ומקלחת, או פיסת דשא להקמת אוהל.​

בשנת 2020 נציין 25 שנה לשביל ישראל. שביל שהפך לחלק מהתרבות הישראלית ובכל שנה יותר ויותר ישראלים מצטרפים לקהילת בוגרי ואוהבי השביל.

מוזמנים לצפות בכתבה מעולה של 'כאן' על סימון הקטע החדש של שביל ישראל במדבר יהודה בכיכובם של צוות מסמני השבילים שלנו - לצפייה לחצו כאן.

**שומרים על הטבע העירוני**

**יחד אתכם אנו שומרים על הטבע בעיר, מקדמים תכנון עירוני מאוזן, המתבסס על סקרי טבע עירוניים ומתחשב בערכי הטבע המקומי ופועלים למען שימור וטיפוח אתרי טבע עירוני.**

עד היום, כ-50 ערים ומועצות מקומיות ערכו סקרי טבע כלל עירוניים וחלקם מוטמעים בתכניות מתאר כוללניות ובתכניות מפורטות. השנה סיימנו סקרי טבע עירוניים ראשונים ביישובי חברה ערבית וביהודה ושומרון. מספר עיריות אף ערכו מסמכי מדיניות עירוניים בנושא טבע עירוני בניהן: עיריית ירושלים, עיריית תל אביב ועיריית כפר סבא ובהמשך לכך, השנה אף אושרה תכנית מתאר לאתרי הטבע העירוניים בירושלים- תכנית ראשונה מסוגה בישראל.

השנה ציינו עשור לסקרי טבע עירוני ושמחנו לראות עד כמה נושא זה תופס תאוצה בכל רחבי הארץ, אנחנו עדים להיקף הולך וגדל של מעגל בעלי תפקידים העוסקים בתחום הטבע העירוני במשרדי הממשלה וברשויות המקומיות ויחד עם שותפים אלו, אנחנו פועלים להשלמת מסד הנתונים הלאומי לטבע עירוני ולהעסקת אקולוגים עירוניים ברשויות אלו. השנה גם ציינו חצי יובל (25 שנה) להקמת התחנה לחקר ציפורי ירושלים ע"ש נילי ודוד, אתר הטבע העירוני הראשון בישראל, שנמצא לצד קריית הלאום ומארח מאז הקמתו מבקרים רבים.

פעמים רבות אנחנו שומעים תגובות ספקניות לנושא הטבע העירוני. רבים שואלים: הייתכן שיש טבע ממש בעיר, בעלי חיים, צמחים, ציפורים? חובבי טבע הנמצאים בעיר מכירים מקרוב את העושר של הטבע העירוני ואנו פועלים רבות כדי להכיר לכל תושבי העיר את הטבע שנמצא ממש ליד הבית.

אנחנו מזמינים אתכם לצפות בכל סקרי הטבע העירוני על מפה אחת. לצפייה לחצו כאן.

מצפון ועד דרום חושפים את ממצאי הסקרים הרבים שנערכו בטבע עירוני – קיימנו שורה של ארועי החשיפה לציבור לסקרי הטבע העירוניים. האירועים נערכו בשיתוף פעולה עם הרשויות המקומיות ומטרתם לחשוף את הציבור הרחב לטבע שהנמצא בלב העיר ולהדגיש את החשיבות שבשמירה על הטבע עבור התושבים. בנוסף, השנה קיימנו סדרת מפגשים לעובדי רשויות מקומיות על מנת שיכירו את הנעשה בתחום בערים מובילות דוגמת ירושלים, נתניה, הרצליה וכפר סבא.

מדווחים ושומרים על הטבע בעיר – ביחד!

בשנים האחרונות אנחנו מפעילים את טפסי הדיווח האינטרנטיים שלנו וקוראים לציבור הרחב להשתתף בפעילויות של מדע אזרחי מכל מקום, אפילו דרך הטלפון החכם. מדע אזרחי הוא שיתוף פעולה בין אזרחים למדענים.

אנחנו, בחברה להגנת הטבע מגשרים בין הציבור לבין חוקרים בסוגיות הנוגעות לשמירת טבע והגנה על המגוון הביולוגי והשטחים הפתוחים. אנו מזמינים את חובבי הטבע להיות מעורבים במדע אזרחי - לדווח על חיות דרוסות ולסייע בקידום מעברים אקולוגיים, לנטר פרפרים או לספור ציפורים ולאפשר לנו מעקב אחר השתנות האוכלוסיות, לדווח על תצפיות בציפורים ולאפשר לנו למפות שטחי טבע בעלי רגישות לשימור.

רבות מפעילויות הניטור נעשות בתוך העיר. אנחנו מקיימים פעילות עניפה של ניטור אזרחי בקהילות העירוניות שלנו, אשר נמצאות בשש ערים גדולות: חיפה, חדרה, תל אביב, מודיעין, ירושלים ובאר שבע. במסגרת הפעילות של הקהילות עירוניות אנחנו פוגשים ציבור גדול של אנשים שאוהבים טבע ושומרים על הסביבה. אנחנו מפעילים תכניות הכשרה לקבוצות שונות של פעילים. חלקם מבצעים פעילות חשובה של ניטור וכך מתקרבים ומכירים לעומק את הטבע העירוני שנמצא ממש ליד הבית. נתונים אלה, הנאספים השיתוף פעולה איתכם, עוזרים לנו לפעול בצורה ממוקדת למען שמירת הטבע בעיר.

אנחנו מזמינים אתכם לצאת, להינות מהטבע העירוני ולדווח עליו באפליקציה שלנו.

מכירים את הטבע בעיר שלכם? פגשתם ציפור מעניינת? פרפר צבעוני? צב? קיפוד? לטאה? או כל תופעה מעניינת אחרת?? אתם יכולים לעזור לנו! דווחו על בעלי חיים, צמחים, שרידי עתיקות וגם על מפגעים כמו פסולת בניין, ביוב ועוד, הפוגעים בטבע בעיר. הדיווחים שלכם ישולבו בסקרים שאנחנו עורכים לרשויות המקומיות ויסייעו לגורמי התכנון לשמור על הטבע העירוני לרווחת התושבים.

יחד עם אגודת חובבי הפרפרים המפעילים את התכנית הלאומית לניטור פרפרים הקמנו קבוצות פעילים בחדרה ובמודיעין לניטור פרפרים. הקבוצות קיבלו הכשרה והמתנדבים יוצאים, כל שבועיים, לניטור במסלול קבוע. הנתונים עוזרים לחוקרים לקבל תמונת מצב עדכנית ולהיות עם האצבע על הדופק.

בחיפה עולה עניין רב סביב הסלמנדרות בוואדיות העיר. לכן הושק טופס דיווח העוסק בסלמנדרות בחיפה. קבוצה של חובבי טבע פועלת בשיתוף עם קהילת חיפה והסביבה ועמותת הלב הירוק ומתנדביה יוצאים לסקרים ליליים בוואדיות העיר בלילות גשומים. בסקרים נצפו עשרות סלמנדרות - אוכלוסייה הרבה יותר גדולה ממה שידענו.

לפרטים נוספים ולדיווח לחצו כאן.

חדש! קהילת החברה להגנת הטבע בחיפה והסביבה השיקה מיזם לניטור חזירי בר בעיר חיפה. לפרטים נוספים ולדיווח לחצו כאן.

היום שאחרי הסקר

אנחנו עדים לכך שהעניין הציבורי בטבע בעירוני הולך וגדל וכך גם הטמעה של הסקרים שלנו ברשויות מקומיות. דוגמא לכל ניתן לראות בתהליך שהתקיים בפרדס חנה כרכור ומהווה דגם לקשר שבין סקר טבע עירוני והטמעתו אצל כלל התושבים במסגרות שונות. את תהליך ההטמעה מובילים בית ספר שדה חוף כרמל שלנו יחד עם המועצה המקומית פרדס חנה – כרכור ויחד אנחנו קוצרים פירות משותפים. שמירה ע הטבע המקומי ע"י הקהילה המקומית זאת הדרך הטובה ביותר לשמור על הטבע למען העתיד של כולנו.

שבוע הטבע העירוני

במרץ 2019, בשיא עונת הפריחה והגשמים יצאנו יחד עם 20,000 תושבים לחגוג את הטבע העירוני בשבוע הטבע העירוני שלשמחתנו כבר הפך למסורת. במסגרת שבוע זה התקיימו כ- 50 אירועים שונים ומגוונים, באתרי הטבע עירוני שונים, בכל רחבי הארץ. פעילויות מגוונות עם אלפי משתתפים מסיורים בקבוצות קטנות למשפחות, לצעירים ,לחובבי הטבע הלילי, לשוחרי הציפורים והפרפרים ,לאוהבי העצים ,ולאלו שאוהבים להכיר את מה שנמצא מתחת לאף ובשיא פריחה , דרך הרצאות, תחרות צילומים ,דיונים ואפילו סרט על טבע, עיר ומה שביניהם בשעות הערב, פעילויות בדגש טבע בגינות הקהילתיות. וכמובן אירועים עם מאות ואלפי משתתפים שהלכו בין תחנות מידע והדרכה חווייתיות ושמעו על המגוון הביולוגי העשיר שיש גם בעיר, ועל הסכנות המרחפות על חלק מאתרי הטבע. במהלך השבוע השתתפו במסגרת החינוך הסביבתי מאות תלמידים בגני הילדים ובבתי הספר בפעילויות שונות על טבע עירוני.

יחד אתכם חגגנו את היופי של הטבע הקיים בערים בהן אנו חיים, למדנו על סוגיות שמירת טבע והכרנו את הטבע שהנמצא ממש ליד הבית. במסגרת שבוע טבע עירוני היו פעילויות רבות שהופעלו ע"י קבוצות של תושבים פעילים הפועלות במסגרת הקהילות העירוניות שלנו.

פרס הקיימות ע"ש נחמה ריבלין לפארק עמק הצבאים

במסגרת ועידת האקלים ה-4, העניק הנשיא ראובן רובי ריבלין, את פרס הקיימות הראשון ע"ש נחמה ריבלין ל-4 קמפיינים ופרויקטים מצטיינים, בניהם גם פארק עמק הצבאים שלנו!

החברה להגנת הטבע מנהלת את פארק עמק הצבאים עבור עריית ירושלים, זהו אתר טבע עירוני הגדול בארץ וחיים בו היום מעל -50 צבאים.

מדובר באזור טבעי ומרהיב בלב העיר. היום, קשה מאוד לדמיין את ירושלים ללא פארק עמק הצבאים אבל עד ממש לא מזמן לא כך היה המצב. אזור זה עמד בפני איום של בנייה ופיתוח יותר מפעם אחת. "ועד הפעולה למען עמק הצבאים" אשר הוקם ע"י תושבים אקטיביסטיים בשיתוף איתנו ועם ארגוני סביבה נוספים, עמדו על המשמר והתנגדו נחרצות להרס האזור הטבעי. מדובר בקמפיין ציבורי חסר תקדים אשר פעל במשך 15 שנים ללא לאות והפך למודל להשראה. בשנת 2015 נפתח הפארק לקהל הרחב והוא מהווה מודל חדשני וייחודי לניהול מערכת טבעית בתוך העיר.שמחנו מאוד על הזכייה ואנחנו מודים לוועדת הפרס על הבחירה ותודה לאנשינו המצוינים הפועלים יום יום למען המקום הנפלא הזה.

​ בימים אלו, מתוכנן פארק טבע עירוני נוסף בירושלים- פארק נחל זימרי ואנו פועלים ליישם בו את העקרונות החשובים שעומדים בבסיס ניהול ותכנון עמק הצבאים.

**נמשיך לפעול לביצוע סקרי טבע עירוני והטמעתם בתכניות המתאר של הערים, שמירה ועיגון סטטוטורי של אתרי הטבע העירוני, הקמת אתרי טבע עירוניים- קהילתיים, ניהולם ע"י אנשי מקצוע ותחזוקתם ע"י קהילה חזקה ומעורבת.**

**שומרים על השטחים הפתוחים והטבע המקומי**

**חוק המפגעים הסביבתיים - הישג ענק!**

אושרה הצעת החוק למניעת מפגעים סביבתיים אותה יזמנו בעקבות האסון האקולוגי בנחל אשלים, אשר נפגע מדליפת שפכים חומציים ב-2017. הצעת החוק זכתה לתמיכה של 33 חברי כנסת וללא מתנגדים ומציעה להגדיר פגיעה בערכי טבע מוגנים ופגיעה בשטחים מוגנים כ"מפגע סביבתי". דבר זה יאפשר הגשתן של תובענות אזרחיות בגין פגיעות בבתי גידול טבעיים ובמיני בעלי חיים וצומח שהם קניין הציבור, במקרים מסוימים, וכן להסמיך את ביהמ"ש הדן בתביעה כאמור לחייב את הנתבע לשלם סכומים נוספים בשל המפגע הסביבתי שהוא אחראי לגרימתו אם מצא שלא ניתן עוד לתקן את המעוות.

​**לא יבנה מלון בעמק ססגון!**

פתחנו את שנת 2019 הצלחה אדירה למאבק שהובלנו יחד עם 'אדם טבע ודין' ותושבי חבל אילות, נגד הקמת מתחם מלונות שהיה עתיד לפגוע באופן בלתי הפיך בדמותה של בקעת תמנע. במהלך השנים, עשרות אלפי אזרחים ברחבי הארץ הצטרפו לקריאה: הצילו את עמק ססגון. הקריאה הזאת הצליחה ובגדול עם פתרון 'WIN WIN' לכל הצדדים! מצד אחד היזם יקבל את מבוקשתו ויוכל להקים את המלון באזור פארק תמנע (חלופת המבואה הדרומית) ומצד שני, עמק ססגון יישמר טבעי ובראשיתי.

​**יער פארק חופי חולות נתיב העשרה**

ממש רגע לפני סוף 2019, פורסמה החלטת ועדת המשנה להתנגדויות שהגשנו לתכנית של קק"ל ומשרד החקלאות בנתיב העשרה. בהחלטה דרמטית ואף תקדימית נקבע שמתוך שטח התכנית (6,700 ד') חלקו העקרי (5,500 ד') יהפוך לשמורת טבע!

​**תכנית אסטרטגית לשטחים פתוחים**

השנה המשכנו לפעול לקידום תכנית אסטרטגית לשטחים הפתוחים אשר שמה דגש מרכזי לשמירה על המסדרונות האקולוגיים ברמה הארצית.

בנוסף שמחנו על מספר הצלחות מקומיות ששמרו על המסדרונות האקולוגיים מפני בניה שאינה הכרחית תוך מציאת פתרון הולם לצרכי הפיתוח שלא על חשבון פגיעה בטבע : הישוב אלעד לא יתרחב מזרחה על חשבון המסדרון האקולוגי הארצי, הצלחנו לשמור על המסדרון בתכנית ותמ"ל חבצלת, בין הגן הלאומי אביחיל לחוף הים, תוכנית המתאר של העיר מודיעין אשר הופקדה לפני מספר חודשים לא כוללת הרחבה לכיוון הגבעות הדרומיות של מודיעין. זהו הישג מאוד משמעותי למען שמירת טבע אך כמובן שאין בכך סוף פסוק, ואנחנו נמשיך לפעול למען הכרזת שטח זה כ'שמורת טבע'.

אנחנו ממשיכים להוביל מאבק ציבורי נגד הקמת התכנית התיירותית "פארק היין" ולהצלת המסדרון האקלוגי בגבעת הצבאים ליד זיכרון יעקב. אזור קסום ובעל ערכיות גבוהה שעומד כעת בפני סכנה ממשית של הרס.

​​​**ממשיכים להתנגד להארכת הותמ"ל**

בשנים האחרונות מרכז משמר התכנון את פעילותו אל מול הותמ"ל (הוועדה הארצית לתכנון ולבנייה של מתחמים מועדפים לדיור), המקדמת באופן דורסני ומהיר תכניות ענק בכל רחבי המדינה ופוגעות במאות אלפי אזרחי ישראל, כאשר לאחרונים אין את הכלים והידע להתמודד מולם.

לאחר העברת מינהל התכנון ממשרד הפנים למשרד האוצר, נוצרה בישראל מציאות תכנונית בה אין אף גוף שדואג לאינטרסים של הציבור בכל הליכי התכנון. בתוך החלל הזה הקמנו את "משמר התכנון" - קואליציה של ארגוני חברה אזרחית וארגונים מקצועיים בתחום התכנון הסביבה והדיור הפועלת למען מערכת תכנון עצמאית ומקצועית, בה נשמע הקול של החברה האזרחית.

לקריאת דוח המעקב שלנו על פעילות הותמ"ל שפורסם במרץ השנה -  [לחצו כאן](https://www.sviva.net/wp-content/uploads/2019/04/%D7%93%D7%95%D7%97-%D7%9E%D7%A2%D7%A7%D7%91-%D7%AA%D7%A7%D7%95%D7%A4%D7%AA%D7%99-%D7%94%D7%95%D7%95%D7%AA%D7%9E%D7%9C-%D7%9E%D7%A1_4-%D7%94%D7%97%D7%91%D7%A8%D7%94-%D7%9C%D7%94%D7%92%D7%A0%D7%AA-%D7%94%D7%98%D7%91%D7%A2-%D7%9E%D7%A8%D7%A5-2019-1.pdf)

​**בין הרצוי למצוי – דוח מצב המסדרנות האקולוגיים**

השנה פרסמנו דוח הסוקר את האיומים על המסדרונות האקולוגיים. הדוח מציג כי ללא ניהול נכון, המסדרונות האקולוגיים הולכים ומאבדים את יכולתם למלא את תפקידם האקולוגי. בדו"ח מצוינת החשיבות של פיתוח מנגנון ברמה המדינית לניהול המסדרונות שיבטיח את המשך תפקודם. על מנת לעשות זאת, צריך להגדיר בחוק את מרחב המסדרונות האקולוגים וכיצד צריך להתנהל בשטחם. בנוסף, יש להגדיר גוף שינהל וישמור על המסדרונות האקולוגים ושידאג לפיקוח ואכיפה בהם. את הדוח השקנו בטקס מרשים, בהשתתפות אורח הכבוד א.ב. יהושוע, במסגרת כנס שנערך במוזיאון הטבע, בשיתוף האגודה הישראלית לאקולוגיה וסביבה.

לדוח המלא - [לחצו כאן.](https://www.teva.org.il/EcologicalCorridorsReport.pdf)

**טבעBIZ - עסקים שומרים על המגוון הביולוגי**

פרויקט בהובלת החברה להגנת הטבע ובשיתוף חברות מובילות במשק, המשרד להגנת הסביבה ורשות הטבע והגנים, מציע לחברות עסקיות כלי ניהול פרקטיים, פרוטוקול דיווח בפורמט GRI לתחום המגוון הביולוגי, ותמיכה בקידום תהליכים ארגוניים להטמעת נהלים, הנחיות ותרבות ארגונית לשמירה על המגוון הביולוגי.

במסגרת הפרויקט מתקיימים בישראל שיתופי פעולה עם חברות תשתית מרכזיות, מחצבות, חברות חקלאיות ועוד. במסגרת תהליכים אלה, נבחן שילובו של אקולוג בצמתים מרכזיות לקבלת החלטות בתכנון וביצוע של הפרויקטים, ומוטמעים פרוטוקולים מתקדמים להפחתת סיכונים אקולוגיים ממינים פולשים, זיהום אור, ופגיעה ישירה בחיות בר ובצמחים, ומוטמעים נהלי עבודה לניהול אקולוגי של השטחים שבהשפעת החברה.

במסגרת שיתופי פעולה אלה, מבוצע תהליך של מיפוי השפעות החברות על המגוון הביולוגי ומוצעים כלים לשיפור השפעות אלה והטמעתן בתרבות הארגונית ובנהלים הפנימיים. ליבו של התהליך הוא עבודה משותפת של אקולוג יחד עם מומחי התוכן של החברה העסקית.

הפרויקט מסייע למגזר העסקים והחברות הממשלתיות בישראל להיערך לניהול הסיכונים מפעולות הפוגעות במגוון הביולוגי, וליצירת הזדמנויות שוק חדשות, תוך היערכות לרגולציה המתקרבת והולכת. ללא טיפול מערכתי בנושא המגוון הביולוגי, ספק אם עסקים ימשיכו לקבל רישיון ציבורי ולגיטימיות לפעול – בישראל ומחוץ לה.

​במסגרת המיזם המשותף לנו, למשרד להגנת הסביבה ולרשות הטבע והגנים, סיימנו לאחרונה חמש פרויקטים עם החברות מקורות, נתיבי ישראל, מילופרי, פארק תמנע וחברת חשמל שעסקו במניעת זיהום אור, מניעת התנגשות עופות בקווי מתח, עיבוד חקלאי תומך מגוון ביולוגי ויישום תוכנית ניהול אקולוגית לאטרקציה תיירותית. תוצרי הפרויקטים הוצגו בכנס 'טבע ועסקים' שנערך השנה. ​

 פרויקטים חדשים עם החברות יקב ברקן, מועצת הכותנה, מט"ש אילת וחברה כלכלית גולן:

מט"ש אילת מכיל מאגר מים המהווה בית גידול לח מהחשובים ביותר באזור המשרת מגוון שלם של מיני עופות, ביניהם מינים הנמצאים בסכנת הכחדה כדוגמת צולל ביצות, עיט ניצי, בז צוקים וקטה הודית. האתר מהווה גם תחנת עצירה (Stop-over) לעופות נודדים, הנודדים צפונה באביב, כשהם מגיעים תשושים לאחר חציית מדבר הסהרה. במסגרת הפרויקט תגובש תכנית ניהול לשימור ושיפור מצבו של המגוון הביולוגי במתקן ע"י שיפור התשתיות הטבעיות בו, טיפול במפגעים סביבתיים ויצירת תשתית מתאימה לקליטת קהל יאפשרו שילוב בין הצרכים ההנדסיים של המתקן, צרכי הטבע וקהל הצפרים והמבקרים.

מועצת הכותנה - גידול הכותנה בישראל משתרע על פני 44-110 קמ"ר בעונה, הממוקמים באזורים גיאוגרפים שונים, וכתוצאה השפעתו על המגוון הביולוגי דרמטית. הפרויקט יתמקד בבניית ממשקי חקלאות התומכים במגוון הביולוגי בשטחי הכותנה כגון: שימור צומח טבעי, השבה של מינים בסכנת הכחדה ושיפור הקישוריות המרחבית עבור מיני זוחלים בין כתמים טבעיים אשר  שדות הכותנה חוצצים בינם. מציאת הדרך לשילוב ממשקים אלו בתהליך הגידול יאפשרו שילוב בין שמירה על הטבע הישראלי לבין גידול התוצרת החקלאית הנדרשת.

יקב ברקן הינו היקב הגדול בישראל, באחריותו מעובדים כרמים הממוקמים בבתי גידול מגוונים אשר חלקם צמודים או חופפים למסדרונות אקולוגים. הפרויקט יתמקד בבניה של ממשקים לשיפור הקישוריות האקולוגית עבור מיני יונקים גדולים כגון הצבי הארץ ישראלי כמו גם ממשקים לשימור הצומח הטבעי והשבה של מינים בסכנת הכחדה או מינים מקומיים לשטחי הכרם. הפרויקט יתמקד בבניה של ממשקים לשיפור הקישוריות האקולוגית עבור מיני יונקים גדולים כגון הצבי הארץ ישראלי כמו גם ממשקים לשימור הצומח הטבעי והשבה של מינים בסכנת הכחדה או מינים מקומיים לשטחי הכרם.

החברה הכלכלית גולן השטחים הפתוחים במרחב הגולן הינם נכס טבעי משמעותי הראוי לשימור. בשנים הקרובות צפויה הרחבה של יישובי הגולן ופיתוח מיזמי תיירות אשר יספקו דיור ותעסוקה לאוכלוסייה המקומית ההולכת וגדלה.  
במהלך הפרויקט יבנה סט הנחיות לצמצום השפעות שוליים הנובעות מפיתוח יישובים ומיזמי תיירות. ההנחיות יתמקדו בנושאים: מינים פולשים, זיהום אור, רעש, פסולת אורגנית ועוד. הטמעת ההנחיות יאפשרו את המשך פיתוח המרחב תוך צמצום ההשפעה על הטבע הסמוך.

 לעבודה שלנו על מינים פולשים במחצבות, שהחלה מול חברת הנסון, היו לא רק פירות בישראל (הטמעת הנושא כמחייב ברישיון העסק ע"י המשרד להגנת הסביבה), אלא גם באירופה. לפני כמה שנים תורגם הקוד לאנגלית ועתה הנושא מקודם במחצבות בכל אירופה.... לקריאת המסמך המלא לחצו [כאן](https://gallery.mailchimp.com/f3c3e927e7056a1ad818d42f6/files/8b9c2560-fcd4-4d2e-97c5-c34d11cf5de2/Quarries_AIP_free___Code_of_conduct___FINAL_photos_embedded.pdf)

​**פרויקטים שהסתיימו**

לאחרונה הושלמו במסגרת פרויקט  TevaBiz חמישה פרויקטים המקדמים שמירה על המגוון הביולוגי בפעולות "הליבה" של חברות עסקיות וממשלתיות, בניהן: נתיבי ישראל, מקורות, חברת חשמל, אגש"ח מילופרי ופארק תמנע.

[נתיבי ישראל:](http://trailer.web-view.net/Links/0X88F0DE9D9901D5E4BD6D1A5BA71B9FD23B74F1683E3B14B44165BE587F027531CD222B403CB1F2B247367BBB3C6568EA8337F6E826EBAC6AE9A3A98021828EE17657361ABB0E26E9.htm)  
במסגרת תהליך מקיף בחברה, בוצע ניתוח מרחבי של הכבישים הקיימים והמתוכננים באחריות נתיבי ישראל, אשר סווגו לרמות רגישות שונות. לכל רמת רגישות נכתבו הנחיות תכנון עבור סוג התאורה, מיקום עמודי התאורה, ומרחקי זליגת אור מותרים. הנחיות אלה יוטמעו בתכנון הכבישים החדשים.  
במקביל, במהלך השנים הקרובות חברת נתיבי ישראל מתכננת להחליף את גופי התאורה הקיימים בגופי תאורה ידידותיים לסביבה, בהתאם ל[מפרטים המקצועיים](http://trailer.web-view.net/Links/0X25E9EE0F55A8AB2CAEAC39FF489591ED54887A7D5916E45318328BD0F38ED238E318AF933D9E790A47367BBB3C6568EA8337F6E826EBAC6AE9A3A98021828EE17657361ABB0E26E9.htm) שגובשו בפרויקט. בימים אלו מבוצע פיילוט באזור חשוך ורגיש אקולוגית הסמוך לקיבוץ סמר, בו מבוצעת החלפת התאורה הקיימת בתאורה ידידותית לסביבה.   
[מקורות:](http://trailer.web-view.net/Links/0X82EFDE473B035874D88C06936C6D4531FD6C3BA70E3D5D8DAABA119CDCFBC21407425B2DB306C4EA47367BBB3C6568EA8337F6E826EBAC6AE9A3A98021828EE17657361ABB0E26E9.htm)  
מקורות מחזיקה אלפי מתקנים ברחבי ישראל. במסגרת התהליך, המתקנים סווגו לרמות רגישות שונות, והותאמו להם [פתרונות שונים](http://trailer.web-view.net/Links/0X1D79B219BD3028379386AF434D1AAA0858FE7A66FFB30564E92D13FDC21858CE973E25C07E8C943347367BBB3C6568EA8337F6E826EBAC6AE9A3A98021828EE17657361ABB0E26E9.htm) לצמצום זיהום אור: מהחשכת מתקנים (היכן שהדבר אפשרי מבחינת צרכי התפעול והביטחון) ועד להתאמת סוג התאורה למניעת זיהום אור. במסגרת זו, כמהלך ראשון,  מקורות החשיכה לאחרונה 33 מתקנים הממוקמים באזורים חשוכים ורגישים אקולוגית במרחב מרכז. כמו כן, בימים אלו מקודם פיילוט להחלפת חלק מהתאורה במתקן אשכול, המתקן הגדול ביותר של מקורות, לתאורה ידידותית לסביבה.

[פארק תמנע:](https://tevabiz.org.il/company/timna/)

מהווה אטרקציה תיירותית המבוססת על הטבע הסובב אותה. לצורך שמירה על הטבע תוך פיתוח התיירות באזור נבנתה [תכנית לניהול סביבתי](http://trailer.web-view.net/Links/0X14C130952291D9B53BB4D05F1FBB124DD851BC29B30CCF651E1BAC0FA9F4EA3BAEED3D193A7DCD1047367BBB3C6568EA8337F6E826EBAC6AE9A3A98021828EE17657361ABB0E26E9.htm) של הפארק המתייחסת, בין השאר, להיבטים הבאים: ניהול אירועים, השפעות שליליות של תנועת כלי רכב, תאורה, פסולת, שמירה על נגר עילי טבעי תיירות אקולוגית ועוד.   
חברת מילופרי:

 גיבשה הנחיות לממשקים תומכי מגוון ביולוגי במטעי האבוקדו בגליל המערבי. הממשקים מתייחסים להשבה של מינים מקומיים ומינים בסכנת הכחדה, כדוגמת חלבלוב קטן הפרי, לשטחים החקלאים, שילוב תמהיל צומח כיסוי במטע, צמצום ריסוסים ואף שיקום של בריכת חורף בשמרת.  
בימים אלו חברת מילופרי משלבת בפעילותה אקולוג אשר ילווה אותה ביישום המלצות הפרויקט.  
כיום פארק תמנע כבר ביצע התאמה של חלק מהפחים ומגופי התאורה בהתאם להמלצות, ונמצא בתהליך החלפת התאורה במבואת הפארק לתאורה ידידותית לסביבה.

​מוזמנים לבקר באתר האינטרנט שלנו לניהול הסיכונים אקולוגיים במגזר העסקי מוזמנים לבקר - [טבעBIZ](https://tevabiz.org.il/)

​**שומרים על המגוון הביולוגי יחד עם הקהילה**

השנה קיימנו את הביובליץ הראשון בחולות קיסריה שנערך ע"י החברה להגנת הטבע ביוזמת בית ספר שדה כרמל ובהשתתפות הציבור הרחב. הסקר התרחש במשך 3 יממות שבמהלכן צפינו בעושר המדהים של האזור. משתתפי האירוע הופתעו לגלות את מגוון בעלי החיים האדיר המסתתר בחולות. הנתונים ישמשו אותנו בשמירה סטטוטורית על השטח.  
הממצאים העקריים: מעל 70 מיני פרוקי רגליים, שנאספו בפריסה של 360 מלכודות נפילה שהוצבו במגוון גדול של אזורים, באחת מהן התגלה חדף על שבילי הטישטוש נמצאו מעל 13 מינים של בע"ח, ביניהם ארנבת מצויה, שועל, תן, חומט, שנונית שפלה – לטאה המוגדרת בסכנת הכחדה, כרוון וחוגלה. במצלמות היונקים תועדו תן זהוב, חזירי בר, גרביל החוף ועוד. בגלאי העטלפים נקלט המין עטלפון לבן שוליים. בסקר הפרפרים שנערך נמצאו 7 מינים של פרפרים: נימפית החורשף, לבנין הכרוב, לבנין הצנון, צהובוני התלתן, ירוק כנף מפוספס, לבנין הרכפה ונחושתן החומעה. בסקר זוחלים נמצאו בין השאר ישימונית מצויה, צפרדע נחלים, זיקית, ונחושית.

 בניית העיר מודיעין צמצמה את המסדרון האקולוגי לרוחב של פחות מ-1 ק"מ באזורים מסויימים. על מנת לוודא שאזור זה מתאים למעבר בע"ח החליטו בקהילת החברה להגנת הטבע במודיעין והסביבה למפות המפגעים בשיתוף האיגוד לספורט הניווט בישראל: השטח נפרש למקטעים, המנווטים הלכו במקטעים תוך כדי סימון באפליקציה את המפגעים: גדרות תיל, בזנטים, שפוכת בניה וכד'. מיפוי המפגעים מסייע לפנות את המפגעים ולהשאיר לבעלי החיים את השטח נקי ממכשולים.

**המנטרים הצעירים מבאר שבע**

לכבוד חודש המגוון הביולוגי בקהילת באר שבע והסביבה, ערכה קבוצת הסיירות של כיתות ד' במיתר, סקר מינים. במהלכו הילדים חיפשו וזיהו מיני בעלי חיים וצמחים, בעזרת מגדירים ותעדו אותם. המידע שאספו צורף לסקרי השטח שאנחנו מקיימת ברחבי הארץ. מידע זה עוזר למפות את המינים ולהבין את השפעת האדם עליהם והחניכים זכו להיכרות מקרוב עם הטבע העירוני של באר שבע במרחק הליכה קצרה מהבית.

​**ראיתי צבי!**

הצבאים בישראל נמצאים בסכנת הכחדה. מזמינים אתכם לדווח לנו על צבאים ובכך לסייע במחקר ובפעילות לשימור אוכלוסיית הצבאים בישראל.

לקריאה אודות הפרויקט ולדיווח - [לחצו כאן!](https://www.teva.org.il/zvi)

​**מפת הכלניות הישראלית**

תודה ששיתפתם איתנו פעולה! בחורף בשנה שעברה, קראנו לכם לקחת חלק בפרויקט שלנו למיפוי הכלניות בישראל. במטרה להבין מה גורם להן לפרוח בצבעים שונים באזורים שונים. בעזרת מאות הדיווחים שלכם שהגיעו מכל רחבי הארץ, הרכבנו את מפת הכלניות. האדומות, שעמידות יותר ליובש בדרום וצבעוניות ככל שעולים צפונה. מוזמנים להמשיך ולדווח לנו גם השנה!  לקריאה אודות מפת הכלניות  ולדיווח [לחצו כאן!](https://www.teva.org.il/Kalaniot)

​**גם בשנה הבאה נמשיך לפעול למען השמירה על השטחים הפתוחים והסדרה של מסדרונות אקולוגיים, תוך הגנה סטטוטורית, ניהול אפקטיבי של השטח וטיפול בתהליכים מאיימים. כל זאת בשקיפות למען הציבור, תוך העלאת מודעות ציבורית ויצירת שותפות עם הציבור הרחב למען השמירה על הטבע והסביבה בישראל.**

**אנרגיה מתחדשת**

**אנחנו פועלים לקידום מדיניות שתעודד ניצול אנרגיה ממקורות מתחדשים שאינם פוגעניים לטבע ולסביבה. תומכים בהצהרת הממשלה להעלות משמעותית את יעדי האנרגיה מתחדשת לשנת 2030 , לצמצם משמעותית את השימוש בפחם, ולהאיץ את המעבר לרכבים חשמליים. מקדמים תכנית לאומית לגגות סולאריים, על מנת לצמצם את זיהום האוויר ואת פליטות גזי החממה.**

**מתנגדים לקידוח ולהפקת נפט מפצלי שמן**

בשנים האחרונות קיבלה ממשלת ישראל שורה של החלטות חיוביות ומבורכות להפחתת פליטת גזי חממה וזיהום אוויר. למרות זאת, היא מקדמת 12 יוזמות שונות לפיתוח נפט ופצלי שמן ברחבי הארץ,

היוזמות מתוארות במסגרת דוח שפרסמנו לקראת ועידת האקלים הישראלית ה–4 בנובמבר 2019. לשמחתנו, המודעות הציבורית למשבר האקלים הולכת וגוברת בישראל ובעולם, ועמה גם סדרת החלטות שקיבלה הממשלה בנושא בעשור האחרון. למרות זאת, מהדוח עולה, כי בשנים האחרונות מקודמות בישראל יוזמות רבות לחיפוש ופיתוח של דלקים פוסיליים נוזליים, הבאות לידי ביטוי בחיפושים אחר מאגרי נפט יבשתיים, המצריכים פיתוח קונבנציונאלי או שאינו קונבנציונאלי, ובפיתוח שדות פצלי שמן, בהיקפים כוללים שעשויים להסתכם במאות מיליוני חביות נפט.

חלק מיוזמות הפיתוח הקיימות היום, מהוות איום ממשי על איכות החיים, על איכות הסביבה ועל המערכות האקולוגיות בישראל. לא ברור לנו כיצד מיזמים אלה, המקודמים בברכת המדינה ובאישורה, מתיישבים עם התחייבויותיה של אותה ממשלה ממש, להפחתת פליטות גזי חממה ומזהמי אוויר, ולפעילויותיה הרבות והמבורכות בתחומים אלה בשנים האחרונות.

הדוח מציג בצורה האבסורדית ביותר את המציאות, בה מקודמים מיזמי הפקת אנרגיה הרסניים מבחינה סביבתית, ביד אחת, תוך כדי קידום פעילות ממשלתית משותפת ומבורכת להפחתת זיהום האוויר ופליטות גזי חממה, ביד השנייה. החברה להגנת הטבע קוראת לממשלה להקפיא את כל קידוחי החיפוש והמהלכים, לפיתוח פצלי שמן. לקריאת הדוח המלא – לחצו כאן

**תומכים בתכנית הממשלתית לגגות סולאריים**

העבודה המקצועית שהכנו עבור רשות החשמל, על פוטנציאל ייצור האנרגיה מפאנלים סולאריים על גגות, היתה מהגורמים המרכזיים ליצירת רשות החשמל בקמפיין ציבורי רחב, לעידוד להצבת פאנלים סולאריים על גגות של בתים פרטיים.

התועלות המשקיות מהקמת פאנלים סולאריים על גגות הן רבות: חיסכון בתווית קווי הולכה, הפחתת זיהום אוויר, הקטנת יוקר המחיה, צמצום פליטות גזי חממה ועוד. לאור התועלות לעיל, מציעה רשות החשמל לבעלי הגגות בישראל להקים גגות סולאריים ולצמצם את עלויות החשמל שלהם או למכור את החשמל לרשת.

כדי לעודד התקנה של פאנלים סולארים ולהגיש לציבור את כל המידע הזמין ללא מטרו רווח, אנחנו מקיימים כנסים להצגת המידע הפרקטי ולמתן מענה לשאלות, בכל רחבי הארץ, בשיתוף עם הרשויות המקומיות.

לפרטים נוספים על הכנסים – לחצו כאן.

**יש חדש תחת השמש דוח חדש**

צוות התכנון והצפרות שלנו פרסם דוח שבדק את הרגישות האקולוגית של מקווי המים בישראל, וגילה כי על רובם אפשר ומומלץ להקים פאנלים סולאריים, שהם מקור לאנרגיה מתחדשת, מבלי לפגוע בטבע. מדובר בשטח כולל שגדול יותר מהעיר תל אביב!

הדוח נכתב בתגובה ליוזמות הרבות של הקמת פאנלים סולאריים על מאגרים ומטרתו להכווין את כולם למאגרים הלא רגישים ולשמור על הרגישים. הקמת מתקנים סולאריים על מאגרים (לפי תמ"א 10 ד' 10) אינו מצריך תכנית, אלא רק היתר בנייה מהוועדה המקומית, ולכן הנושא נמצא פעמים רבות מתחת לרדאר של ארגוני הסביבה, שלא מכירים את התכניות, מאחר והנציגות שלהם היא במוסדות התכנון המחוזיים והארציים.

הדוח קובע כי מתוך כל 4200 מקווי מים המלאכותיים בישראל, ישנם 4016, בשטח כולל של 53 אלף דונם. מדובר בשטח גדול יותר מהשטח של 5 שדות סולאריים כמו שיש באשלים שבנגב, השדה הגדול בישראל (שגודלו כעשרת אלפים דונם), וגדול יותר מהשטח המוניציפלי של העיר תל אביב. מקוים אלה אינם בעלי חשיבות מיוחדת, ולכן ניתן להקים בהם פאנלים של אנרגיה סולארית, ללא כל סכנה אקולוגית ופגיעה בערכי טבע. מנגד, הדוח מצא כי ישנם 184 מקווי מים, על שטח של כ– 5o אלף דונם, המוגדרים כבעלי חשיבות אקולוגית גבוהה ולכן יש לשמור עליהם מפני כל פיתוח. 97 מתוך אותם 184 בעלי חשיבות אקולוגית גבוהה, הם בצפון הארץ, 51 הם בדרום, 16 בחיפה, 9 במרכז הארץ, 7 בירושלים ו – 4 ביו"ש.

למקווי המים המלאכותיים בישראל יש חשיבות אקולוגית רבה, במיוחד לעופות ובכללם למינים בסכנת הכחדה עולמית. מקווי המים בישראל עוברים תהליכי פיתוח שונים, הכוללים שינויים בתשתיות המים, הצומח והקרקע, לרבות איטום מאגרים ופיתוח תשתיות ובפרט הקמת מתקנים צפים לקליטת אנרגיה סולארית.

על מנת לגבש מדיניות, שתבטיח מחד את התפקוד האקולוגי של מקווי המים, ומאידך, תאפשר ניצול מיטבי של מקווי המים, לתשתיות השונות, ביניהן גם תשתיות לייצור אנרגיה ממקורות מתחדשים, היה צורך באיתור מקווי המים בעלי החשיבות האקולוגית, על מנת לשמור ולהגן עליהם, מפני פיתוח אשר עלול להזיק לתפקודם האקולוגי.

לקריאת הדוח המלא – לחצו כאן.

**בשנה הבאה, נמשיך לפעול לקידום אנרגיות מתחדשות על גגות ושטחים מופרים, ובמסגרת זו נקדם החלטת ממשלה בנושא ובמקביל נתנגד להמשך הקידוחים של נפט וגז בים וביבשה כחלק מתמיכתנו מעבר המשק להתבססות על אנרגיות מתחדשות.**

**שומרים על הציפורים**

**מרכז הצפרות הישראלי שלנו נולד מפרויקט לשימור קן של עיטים בסוף שנות ה-70 ומאז ועד היום עוסק במחקר ולימוד השטח, למען השמירה על מגוון העופות בישראל. עיקר עיסוקו של המרכז בשימור מינים בסיכון, ובשימור בתי הגידול החשובים לקיומם. פעם אחר פעם אנחנו יוצאים למאבקים ציבוריים למען הציפורים ויחד אתכם רושמים לא מעט הצלחות**.

ההצלחה הבולטת ביותר בשנה החולפת למען בעלי הכנף בישראל היא ביטול התכנית להקמת עשרים טורבינות רוח בגליל ע"י הוועדה לתכנון ובנייה של מחוז צפון מחשש לפגיעה בעופות!

הטורבינות תוכננו לקום ברמת סירין, המוגדרת כשטח פתוח ללא בנייה, והיא מהאזורים הגדולים מסוג זה שנותרו בצפון הארץ. בשטח זה עובר מסדרון אקולוגי – אזור מעבר טבעי לחיות בר. הוועדה קבעה כי ריבוי ההשפעות השליליות הצפויות מטוריבינות במיקום הזה, מול התועלות המינוריות, אינו מצדיק את המשך קידום התכנית.

**הרעלת הנשרים ברמת הגולן**

במאי 2019 הורעלו 10 נשרים ברמת הגולן, אשר היוו כמחצית מאוכלוסיית הנשרים באזור זה, באותה עת.

לצערנו בישראל כמעט ואין יכולת אכיפה וענישה על ביצוע הרעלה. כך קורה שלמרות מאות מקרי ההרעלה, כמעט ולא הוגשו בשנים האחרונות כתבי אישום נגד מרעילים, וכאשר ניתן עונש למרעיל הוא עמד על סכום מגוחך של כמה אלפי שקלים בלבד, שאין לו שום התאמה למידת הנזק שנגרם, ובוודאי שאינו מהווה גורם מרתיע לעבריינים פוטנציאלים.

כדי לתקן את המצב המקומם, יזמנו יחד עם רשות הטבע והגנים, תיקון לחוק הגנת חיות הבר, אשר יוגש על ידי חברי כנסת עם כינונה של ממשלה חדשה. איסור ברור ומפורש על שימוש ברעל ובחומרי הדברה כשיש חשש לפגיעה בחיות בר.

איסור זה לא קיים כיום בחוק. בתיקון לחוק מוצע לאסור שימוש ברעל ובחומרי הדברה בנסיבות שיש בהן חשש לפגיעה בחיית בר. הרעלות בשטחים פתוחים הן הגורם העיקרי לפגיעה באוכלוסיית חיות הבר. הרעלות פוגעות לא רק בבעל החיים שאכל במישרין מהרעל, אלא מביאות ל"הרעלות שרשרת" של בעלי חיים אשר אכלו מהפגר המורעל ("הרעלות משנה"). תופעה קשה זו גורמת לדילול אוכלוסיות רבות חיות בר, ולהכחדה של בעלי חיים נדירים. התופעה מסוכנת לבעלי החיים ועלולה לסכן גם בני אדם העלולים לבוא במגע עם הרעל.

לפי החוק המוצע, אם נמצאו רעל או חומרי הדברה מפוזרים בשטח שבחזקתו של אדם, או בשטחים שהוא מחזיק בהן זכות שימוש, כמו שטחי רעייה, יראו את אותו אדם כמי שביצע בפועל את הפיזור או השימוש האמורים, אלא אם כן יוכיח שלא הוא עשה כן. תיקון זה מוצע על רקע הניסיון המצטבר, שלפיו מחזיקים בשטח או אלו שיש להם בהם זכות שימוש בו, הם על פי רוב, מזמיני עבודת הפיזור או השימוש ברעל ובחומרי ההדברה.

**ספירת ציפורי הבר בחצר הבית**

יחד אתכם, ספרנו השנה אלפי ציפורים. פעילות זו התקיימה, השנה, בפעם ה-14 בישראל, בין התאריכים 16-26.1.19. הספירה התקיימה ע"י מרכז הצפרות הישראלי של החברה להגנת הטבע, המרכז לטיפוח ציפורי הבר בחצר ואלפי חובבי ציפורים אשר שהצטרפו למיזם חשוב זה.

בעזרת הנתונים המתקבלים בספירה השנתית אנו לומדים על שינויים ומגמות באוכלוסיות הציפורים. כך למשל, אנו למדים על התפשטותן של ציפורים פולשות בישראל (ציפורים שהובאו לישראל, השתחררו והחלו להתרבות באופן טבעי) כגון המיינה, הדררה והתוכי הנזירי, ולהבין האם קיימת השפעה של מינים אלו על מינים מקומיים ובאיזו מידה. אנו משווים תהליכים המוכרים ממחקרים בעולם (כמו התמעטות הדרורים באנגליה) עם תהליכים בישראל. מדי שנה עולה מספר המדווחים. לצד דיווחים מצפרים חובבים ומקצועיים, שמחנו לקבל דיווחים גם ממוסדות חינוך ומהקהל הרחב. לסופרים תרומה משמעותית להתפתחות המדע האזרחי בישראל ולשמירת הטבע. אנו פועלים להגברת מהימנות הדיווחים באופנים שונים - הן באמצעות המערכת הטכנולוגית והן באמצעות סינון ידני מוקפד של צפר בכיר, מונעים דיווחים על מינים חריגים שאינם צפויים בעונה זו של השנה או בסביבה בה נעשתה הספירה.

**השנה הצטרפנו ל eBird העולמית וספרנו ציפורים יחד עם עשרות אלפים מהעולם כולו!**

eBird היא מערכת איסוף מידע של ארגון ניטור וחקר הציפורים המוביל בעולם - מעבדת האורניתולוגיה של אוניברסיטת קורנל. בשנת 2019 דווחו 82 מינים שונים ובסך הכל 336,57 ציפורים. עורב אפור היא הציפור השכיחה ביותר בישראל. כך ראינו גם בשנים הקודמות. חמשת המינים שנצפו במירב התצפיות הם מינים נפוצים במשכנות האדם בזכות המזון הזמין והיותם סתגלנים לסביבות משתנות. כל חמשת המינים היו בראש רשימת המינים הנפוצים גם בשנה שעברה, בסדר דומה פחות או יותר, מה שמעיד מחד על יציבות יחסית של המערכת, ומאידך על מהימנות הנתונים, בזכות הכוח הסטטיסטי של ריבוי התצפיות.

**הבז האדום יצא מסכנת הכחדה**

עד לפני כמה שנים היו הבזים האדומים בישראל וגם בעולם בסכנת הכחדה, עקב צמצום שטחי מחייה ושימוש בחומרי הדברה. ב-1996 החל מרכז הצפרות לפעול לשימור הבז האדום.

פרויקט הדגל בנושא הזה הוא שיתוף פעולה עם מועצה אזורית אלונה ו"פורשים כנף" בפרויקט חינוכי-קהילתי שבו לוקח חלק בית הספר האזורי באלונה, לשימור אזור המחייה העיקרי של הבזים האדומים בישראל. בשנים האחרונות החל פרויקט דומה גם במועצה האזורית מגידו. כיום, בין השאר בעקבות פעילות ייחודית זו, הבז האדום יצא מסכנת הכחדה.

**'צבא ההגנה לטבע' למען הציפורים**

במסגרת המיזם צבא ההגנה לטבע, פרוייקט משותף לחברה להגנת הטבע וצה"ל בשיתוף רשות הטבע והגנים, התקיימו השנה מספר מיזמים מרשימים מאוד לשמירה על הציפורים, בניהם: המיזם לשיקום אוכלוסיית סיסי החומות במתחם הקריה ושרונה. סיסי החומות הן ציפורים קטנות, החיות בלהקות וניזונות מחרקים. הן מבלות את מרבית חייהן בתעופה ומקננות אצלנו באביב, בסדקי החומות או מתחת לכרכובי הגגות. צורת הבנייה המודרנית אינה מתאימה למבנה הקן הדרוש עבור צורת התעופה הייחודית של הסיסים. לכן סיסים רבים המגיעים לערים - לא מוצאים מקום מתאים לקינון. במסגרת המיזם, התקינו החיילים תיבות קינון ייחודיות שנבנו מארגזי תחמושת, בתחומי הקריה בתל אביב. תיבות אלה מאפשרות לסיס לצאת מפתח הקן בצורה המותאמת לצורת התעופה שלו.

במסגרת המיזם לשמירת העופות הדורסים במרחב נחשונים יצרו החיילים מקומות קינון לבז האדום ומתקיימת פעילות הסברה חינוכית הכוללת תצפיות וטיבוע ציפורים להגדלת מודעות ורגישות לנושא השמירה על הטבע ועל הציפורים בקרב חיילי צה"ל.

בעשרים השנים האחרונות אנו עדים לירידה של כ-90% במספר הקטות בנגב. אחת הסיבות לירידה חדה זו היא מי ביוב מזוהמים שרבות מהקטות שותות מהם בקביעות. במסגרת המיזם להצלת אוכלוסיית הקטות במרחב שבטה פועלים החיילים כדי לשפר את מצבה של אוכלוסיית הקטות, על ידי אספקת מים נקיים לקטות וכן העלאת המודעות לשמירה עליהן בשטחי האש של היחידה.

**אלופי הנדידה שוברים שיאים בפעם ה-6**

השנה התקיימה התחרות היוקרתית "אלופי הנדידה" בפעם ה-6, בעיר אילת, יחד עם כנס מרכזי הצפרות הבינלאומי.

באירוע השתתפו מעל ל- 400 משתתפים השהגיעו אלינו מכ-25 מדינות. בתחרות השתתפו כ- 150 צפרים ו- 30 קבוצות. במהלכה נתרמו כ- 75,000 דולר למען הנשרים. הרבה אנרגיה חיובית שהגיעה אלינו מכל רחבי הגלובוס.

את כנס מרכזי הצפרות סיכמו המשתתפים בהרבה מחמאות ובציפייה גדולה לפעם הבאה!

**חוגי צפרות**

מרכז הצפרות של החברה להגנת הטבע ממשיך לחנך את דור הצפרים הצעירים. כמדי שנה גם השנה קיימנו חוגי צפרות לילדים ולנוער. החוגים מתקיימים באזורים השונים, בהדרכת צפרים בוגרים, מנוסים בצפרות בפרט וטבע בכלל. בחופשים מתאספים הצפרים צעירים מכל רחבי המדינה ויחד יוצאים לצפות בציפורים מרהיבות! עוד לא הצטרפתם? מוזמנים להצטרף!

**שיתוף פעולה עם חברת "מלח הארץ"**

בריכות המלח של חברת מלח הארץ בעתלית ובאילת משמשות מקור מנוחה ועגינה לעופות המים בזמן נדידתם- זו הסיבה, שמרכז הצפרות פועל יחד עם מלח הארץ במשך שנים בפרויקטים הקשורים לבריכות המלח. שיתוף הפעולה המרשים נמשך כבר מספר שנים ומוביל, לשמחתנו, לתוצאות מרשימות בשימור השחפיות המקננות בבריכות המלח.

**יום העיון השנתי ה-40 לצפרות**

את שנת 2019 סיכמנו ביום העיון השנתי ה-40 לצפרות שהתקיים באוניברסיטת תל אביב בהשתתפות מאות צפרים ואוהבי טבע. הכנס סקר את מצב הציפורים בישראל במהלך ה-40 השנים האחרונות. הנתונים המדאיגים שהוצגו דורשים מאיתנו לחשב מסלול מחדש. מאז 1979 ועד היום נכחדו בישראל 6 מינים של עופות מקננים, בניהם: עפרוני פסגות, חרוגולן זמירי, העזנייה, הפרס ועוד. 65 מינים דוגרים נמצאים בסכנת הכחדה. עלינו לעשות הכל כדי לתקן את המצב ולמנוע הכחדה של מינים נוספים, כדי שגם הבאים אחרינו יוכלו ליהנות מציפורי ארצנו. כדי שישראל תהיה מקום טוב לציפורים, עלינו לשמור על בתי הגידול שלהן; על שטחים פתוחים גדולים, רציפים ומייצגים; לדאוג לתחנות עצירה בנתיבי הנדידה; למנוע כניסת מינים ולשים נוספים ולצמצם את התפשטות הקיימים; לחוקק את חוק הגנת הבר המעודכן שראש בראשונה אוסר את הציד הספורטיבי.

**גם בשנה הבאה נמשיך לפעול למען שיפור מצב ציפורי ישראל בדגש על מינים בסכנת הכחדה על ידי קידום ממשק אקטיבי לשימור מינים בסיכון, מניעת הקמת טורבינות רוח, מיפוי שטחי מפתח לציפורים, הטמעת הספר האדום והעלאת המודעות הציבורית.**

**אנשים וקהילה**

**החברה להגנת הטבע היא ארגון של אנשים. הכוח והעוצמה שלנו מצויים בעשייה המשותפת, קהילה גדולה של אנשים שאוהבים את הטבע, שהטבע מסקרן אותם, שמבינים שהחיים בישראל בעידן בו הפיתוח המואץ, על אף היותו הכרחי, חייב להיעשות תוך שמירה על הטבע הערכי והייחודי שלנו, משאב מוגבל שאנו תלויים בקיומו ושהאחריות עליו נמצאת בידיים שלנו. אנחנו מצויים בעידן של משבר אקלים עולמי ומשבר אקולוגי. השמירה על הטבע למען העתיד שלנו, הינה צו השעה. אנחנו מודים למאות אלפי תומכים ותומכות שפעלו איתנו בשנת 2019 ומזמינים את כולכם להמשיך לצעוד איתנו למען העתיד שלנו, העתיד של הטבע הישראלי.**

* כ-35,000 משקי בית בישראל חברים בחברה להגנת הטבע.
* כ- 900,000 מטיילים ומטיילות טיילו איתנו.
* כ-600 ילדים וילדות השתתפו בקייטנות שלנו.
* כ- 35,000 תלמידים ותלמידות השתתפו בתכניות החינוך הסביבתי שלנו.
* כ- 20,000 מטיילים ומטיילות לקחו חלק ב'שבוע הטבע העירוני'
* - 40,000 מטיילים ומטיילות לקחו חלק באירועי 'חורף שמירת טבע'.
* כ-120,000 גולשים וגולשות אהבו אותנו בפייסבוק.
* כ-3,000 עקבו אחרינו באינסטגרם.
* כ-35,000 מנויים לניוזלטר שלנו.
* כ-200,000 ביקרו בפארק 'עמק הצבאים
* כ-23,000 ביקרו במרכזי המבקרים 'בית אוסישקין' ו'בית לוי אשכול'

גם השנה זכינו לתמיכה הרחבה שלכם ולעבודה משותפת עם הקהילות שלנו שהביאו להישגים.

דוגמא לתמיכה ציבורית בשמירה על הטבע ניתן לראות בעשרת אלפי מטיילים ומטיילות שהגיעו בטו בשבט 2019 לאירוע המסורתי בגבעות הדרומיות של מודיעין כדי לחזק את האמירה שלעיר מודיעין מגיע טבע איכותי קרוב לבית וכי יש לשמור על אזור הגבעות הדרומיות מבניה ופיתוח, ולקדם חלופות לפיתוח העיר ללא פגיעה בטבע. ואכן, באוגוסט 2019 הופקדה תכנית המתאר של העיר מודיעין לפיה שטח הגבעות הדרומיות אינו מיועד לבניה, בזמן הקרוב. מדובר בצעד מאוד משמעותי לשמירה על השטח המרהיב הזה. עכשיו פנינו למלאכה לשנות את היעוד של הגבעות הדרומיות, להכריז על שטח זה כ"גן לאומי", ולהבטיח שמודיעין תהיה (לנצח) העיר השומרת על המסדרון (האקולוגי) של המדינה.

במהלך פברואר 2019 הגיעו אלפים של מטיילים ומטיילות, מדי סוף שבוע, להכיר את ייחודיות פארק השרון שליד חדרה. המטיילים תמכו בפעילות של קהילת חדרה והסביבה שלנו באמירה ברורה שלא מפריעים בין (כביש) 2 ל (כביש) 4 וכי השטח היפהפה הזה חייב להיות מוגן מבנייה ופיתוח לטובת הטבע והתושבים.

בפברואר 2019 הגישו 6,000 אזרחים ואזרחיות התנגדויות לתכנית רכס לבן ותמכו בהתנגדות שלנו לבנייה של שכונה חדשה ואינה הכרחית על חשבון טבע ירושלמי מרהיב המהווה בית לבעלי חיים וצמחים, ואזור טבעי נגיש לתושבי ירושלים והסביבה, אחד האזורים בעלי הערכיות הגבוהה ביותר בהרי ירושלים. מאות מתנדבים יצאו לשטח, גייסו, הסבירו והחתימו, בכל מקום ובכל זמן, בשמש, בגשם ובברד. לעת עתה, מאבק זה לא צלח אך בזכותכם ויחד איתכם נמשיך לשמור על הטבע המרהיב שלנו.

בתחילת דצמבר 2019 התייצבו עשרות רבות של פעילים בבית המשפט המחוזי חיפה לדיון בעתירתו של יצחק תשובה נגד החלטת הוועדה המחוזית חיפה לבטל את תכניתו לבניית ארבעה מגדלים על החוף בחיפה, תכנית שתהרוס לנצח את רצועת החוף ואף תדרוש ייבוש שטחי ים, במטרה ליצור רצועת חוף מלאכותית, לצורך בנייה. עמדנו יחד בבית המשפט כדי להבהיר כי הים והחוף שלצידו, הם נכסים טבעיים ציבוריים מן המעלה הראשונה, המהווים סביבה אקולוגית ייחודית, המשמשת כבית גידול פורה ומיוחד, לשלל אורגניזמים ובהם בעלי חיים (ציפורים, סרטנים, צבי ים - המצויים בסכנת הכחדה) וצמחים ייחודיים . החוף מהווה את אחד מבילויי הפנאי הפופולאריים והנגישים ביותר מבחינה פיזית וכלכלית, עבור הציבור בישראל וככל שקצב גידול האוכלוסייה גדל, כך גדל גם הצורך בחופים שמורים ופתוחים לציבור.

בתל אביב – יפו אנחנו פועלים יחד אתכם, קהילה אוהבי הטבע, בכל אזור גוש דן. קבוצות הפעילים שלנו הולכות ומתרחבות. יותר ויותר נשים וגברים מצטרפים לקבוצות "ותיקים בסביבה", ויחד איתנו לומדים להכיר לעומק את הטבע המרהיב של גוש דן. אזור אורבאני צפוף שכל כך חושב לשמור על הריאות הטבעיות שלו. ביחד אנחנו לומדים את השטח ומשכללים את היכולות והמיומנויות שלנו לחשוף ציבור גדול יותר לפלא של הטבע.

גם הציבור בבאר שבע לא מוותר על הטבע, מאות של תושבים לוקחים חלק בפעילויות של קהילת באר שבע והסביבה שלנו, שומרים על השטחים הטבעיים של העיר ופועלים למען יצירת קהילה מקיימת ושומרת טבע בבירה הדרומית.

אלפי בני נוער לקחו חלק בפעילות של חוגי הסיירות שלנו בכל רחבי הארץ, בני הנוער האכפתיים יזמו השנה מספר פרויקטים אקטיביסטים מעוררי השראה ובעלי השפעה על מקבלי ההחלטות והציבור הרחב. בני הנוער לקחו על עצמם את המאבק נגד הקמת המרינות בחופי ישראל. הנועזים הצעירים לא פחדו מהחום הגדול של יולי ויצאו לפגוש את ציבור הנופשים בחוף כדי לספר להם על התכנית המאיימת על החוף, ולהחתים אותם על התנגדות לה.

בחברה הערבית פעלנו מהצפון ועד הדרום. השנה התקיימה פעילות ענפה בשיתוף עם מוסדות שונים ועם אוכלוסייה בכל הגילאים. הפעלנו תכניות חינוך לילדי הגנים ולתלמידים בבתי הספר; ופעלנו יחד עם הקהילות ליצירת מודעות לטבע ולסביבה.

גם השנה הפעלנו תכניות לחינוך סביבתי בכל רחבי הארץ, בבתי הספר ובגנים. כחלק מתכנית 'ילדים מובילים שינוי', הילדים מפתחים תחושות אחריות ושייכות והופכים לסוכנים של שינוי בקרב המבוגרים. ליווינו את אנשי ונשות החינוך בתהליך ההטמעה במוסדות בהם הם פועלים ובהסמכות לתו בי"ס ירוק.

השנה התחדשנו בהשתלמות חדשה ומוצלחת במיוחד לגננות לפעילות עם ילדי הגנים במרחבי החוץ והחורש העירוני.

מטרת הפעילות להעצים את חינוך ילדי הגנים לאורח חיים מקיים, פעילות במרחב חוץ גני (טבע עירוני) תוך הקניית ידע, מיומנויות וערכים, חיבור ושיתוף הקהילה. במסגרת הפעילות הילדים יוצאים לשהות והכרות עם הסביבה הקרובה לגנם, אחת לשבוע, לאורך כל שנת הלימודים. ילדי הגן מבקרים, חוקרים ולומדים בחורשה הסמוכה לגן או באתר טבע עירוני אחר. הפעילות החווייתית בחוץ מעוררת אצל הילדים דילמות אתיות ומוסריות, אתגרים כמו גם פתרונות. הלמידה החוץ כיתתית עוסקת בנושאים מגוונים תוך חיבור לפדגוגיה, לנושאי הליבה של הגן ולמגוון הביולוגי המקומי לדוגמא: שינויים המתרחשים בחורשה לאורך עונות השנה עם דגש על שמירה ושימוש חוזר במשאבי הטבע, קידום ערכים סביבתיים וניקיון הסביבה, טיפוח קשר לעולם החי והצומח, פיתוח חמלה לבעלי חיים החיים שבחורשה, יצירת מרחבים של משחק ותנועה, התייחסות לתפקיד הפרט במרחב החיים הציבורי קהילתי.

הלמידה וההתנסות בסביבה החוץ גנית מהווה חיבור ישיר ורציף ללמידה הנעשית בגן, במסגרתה הגן מאמץ אורח חיים מקיים. הצוות החינוכי, הילדים והוריהם שותפים להקמת המרחבים והפעילויות השונות בגן כגון: מרחב משחק בלתי אמצעי עם חומרים טבעיים, הקמת שביל חושים, פינת תה ומרגוע, משחק ובנייה בבוץ, גינת אקולוגית, פינת חקר והתבוננות על ציפורים ועוד. על מנת לחזק קשרי קהילה מקומית ולעודד עוד גנים לצאת למרחבי החוץ, הגננות המשתתפות בפעילות, יוזמות ומובילות גם פרויקטים בתחום הקיימות: אימוץ חורשות מקומיות והטמנת פקעות ופרחי בר מקומיים, הקמת ערכות של כלים רב פעמיים להשאלה למשפחות הילדים לאירועים במטרת להפחית שימוש בכלים חד פעמיים ועוד.

הפעילות שלנו במרחבי החוץ והחורש העירוני, המתקיימת בגני הילדים בהרצליה, מועמדת לקבלת פרס החינוך על תרומה ייחודית לחינוך של משרד החינוך.

**ישראלים למען ישראל נקייה**

השנה יצאנו בקמפיין ציבורי המזמין את הציבור הישראלי לשמור על המרחבים הציבוריים והטבעיים שלנו נקיים. בעיית הפסולת במרחב הציבורי בישראל, הולכת ומחמירה. ישראל הפכה למדינה מלוכלכת, גם באזורים העירוניים וגם באזורים הטבעיים. משאבי הטבע והשטחים הפתוחים בישראל הולכים ומצטמצמים. אם לא נפעל למען יצירת שינוי תרבותי בתחום הניקיון, ישראל עתידה להפוך למדינה מאוד צפופה ומלוכלכת. נראה שאנחנו נמצאים בנקודת אל חזור ולא ניתן להמשיך כך. השנה התחלנו לפעול יחד איתכם, לשינוי המצב. הדרך עוד מאוד ארוכה ואנחנו מתכוונים להמשיך ולפעול בנושא, בכל הכלים המצויים בידנו, עד לבוא השינוי.

השנה, הצטרפנו לארגון האקטיביסטי הבילאומי Let's Do It, הפועל למען יצירת מרחב ציבורי נקי בכל רחבי העולם. לארגון זה חוברים מתנדבים וארגוני סביבה מכל קצוות הגלובוס, והופכים לקהילה הפועלת יחד ולומדת מהניסיון המשותף. אירוע השיא לפעילות הקהילה הבינלאומית הוא ציון 'יום הניקיון הבינלאומי' אשר התקיים השנה בספטמבר. בישראל זה נפל על שבוע הבחירות לכנסת ולממשלה. כך יצא, שקיימנו שבוע שלם של ניקיון, שבהלכו חברו אלינו מתנדבים ומטיילים בכל הארץ. במהלך שבוע זה, אלפים רבים של ישראלים השתתפו במבצעי ניקיון והסברה שהפקנו למען ישראל נקייה יותר.

מוזמנים להצטרף אלינו ולעקוב אחר הפעילות שלנו בקבוצת הפייסבוק - מרימים לישראל נקייה - להצטרפות לחצו.

הפעילות שלנו נפרשת בכל רחבי הארץ: ממשרדי המטה ברחוב הנגב 2 בתל אביב – יפו, דרך קהילות עירוניות בערים הגדולות: באר שבע, מודיעין, ירושלים, תל אביב, חדרה וחיפה. מרכזים ללימודי שדה (מל"שים) הפרושים ביישובים השונים: קריית שמונה, מעלות, סכנין, עין אל אסד, חורה, רמלה, לוד ואילת, ובתי ספר שדה: חרמון, גולן, אלון תבור, אכזיב, חוף הכרמל, עפרה, הר הנגב, שקמים, עין גדי, חצבה ואילת. חוגי הסיירות שלנו פעילים בחיפה, תל אביב, מודיעין, ירושלים ובאר שבע.​

הצטרפו אלינו גם בשנה הבאה! יחד נמשיך לפעול ולהוביל למען עתיד טוב יותר, עבורנו ועבור הדורות הבאים!

אנחנו מזמינים אתכם להצטרף לקהילת החברים שלנו ולהפוך את התמיכה בטבע לשגרת חיים.

**​**